Jenny's world: Κινεζικό κραχ και πετρέλαιο απειλούν με νέο 2008\nΓια τον κίνδυνο ενός νέου 2008 μιλούν τα διεθνή οικονομικά ΜΜΕ, καθώς συνεχίζεται η κατρακύλα του κινεζικού χρηματιστηρίου και των διεθνών αγορών αλλά και η μεγάλη πτώση στις διεθνείς τιμές του πετρελαίου. Σε αντίθεση μάλιστα με το 2008 (όταν η αμερικανική Fed αλλά και οι άλλες...\nμεγάλες κεντρικές τράπεζες είχαν τη δυνατότητα, μειώνοντας τα επιτόκια στο μηδέν και ρίχνοντας τρισεκατομμύρια δολάρια στις αγορές, να δημιουργήσουν τη ψευδαίσθηση, ότι η κρίση της παγκόσμιας οικονομίας είναι «διαχειρίσιμη»), αυτή τη φορά έχουν ξεμείνει από «πυρομαχικά», προκειμένου να αντιμετωπίσουν την επερχόμενη θύελλα.\nΜέσα στις δύο πρώτες εβδομάδες του έτους από τις διεθνείς αγορές έκαναν φτερά 5,7 τρισ. δολάρια, καθώς με το καλημέρα της νέας χρονιάς, ξεκίνησε ένα δεύτερο μέσα σε έξι μήνες κραχ στα κινεζικά χρηματιστήρια, συμπαρασύροντας και τον υπόλοιπο κόσμο. Οι αμερικανικοί χρηματιστηριακοί δείκτες κατέγραψαν το χειρότερο ετήσιο άνοιγμα στην ιστορία τους, με τους βασικούς δείκτες Dow Jones και Standard & Poor’s 500, να παρουσιάζουν από τις αρχές της φετινής χρονιάς απώλειες μεγαλύτερες του 8%.\nΑνάλογη είναι και η εικόνα στην Ευρώπη. Ο πανευρωπαϊκός δείκτης Stoxx Europe 600 που περιλαμβάνει τις μετοχές των 600 μεγαλύτερων ευρωπαϊκών επιχειρήσεων, υποχώρησε την προηγούμενη εβδομάδα κατά 3,4%. Ήδη μέσα στο 2016 έχει υποχωρήσει κατά 9,8%, ενώ από τον Απρίλιο πέρυσι καταγράφει πτώση 20%, πτώση που σηματοδοτεί τη λεγόμενη «bear market (πτωτική αγορά)».\nΣτην Κίνα ο δείκτης του χρηματιστηρίου της Σαγκάης (Shanghai Composite Index) έχει υποχωρήσει στο χαμηλότερο επίπεδο από τον Δεκέμβριο του 2014.\nH πτώση στα διεθνή χρηματιστήρια αποτυπώνει τις ανησυχίες της αγοράς, ότι η κινεζική οικονομία δεν θα μπορέσει πλέον να αναπτύσσεται με ρυθμούς ανάπτυξης τουλάχιστον 7% ετησίως, ποσοστό το οποίο είναι το μίνιμουμ, για να μπορέσει η Κίνα να συνεχίσει να συντηρεί τα σημερινά επίπεδα κατανάλωσης και να λειτουργεί ως «ατμομηχανή» για την παγκόσμια οικονομία. Η Κίνα είναι η δεύτερη μεγαλύτερη οικονομία στον πλανήτη.\nΗ Σαουδική Αραβία, η οποία είναι η μεγαλύτερη πετρελαιοπαραγωγός χώρα του ΟΠΕΚ, εμφανίζεται απρόθυμη να μειώσει την παραγωγή πετρελαίου, καθώς δεν καλοβλέπει την επιστροφή του Ιράν στη διεθνή αγορά. Πριμοδοτεί με άλλα λόγια τον πόλεμο τιμών, φοβούμενη ότι η οικονομική και γεωστρατηγική αναβάθμιση της Τεχεράνης, θα περιορίσει τη δική της παρουσία ως προστάτη των σουνιτών, στο Ιράκ και την Υεμένη, όπου ήδη ο ανταγωνισμός Σαουδικής Αραβίας-Ιράν είναι ιδιαιτέρως εμφανής.\nΔεν είναι όμως μόνο το κινεζικό κραχ και η πτώση του πετρελαίου που προειδοποιούν για τον επερχόμενο τρίτο γύρο της παγκόσμιας οικονομικής κρίσης - ο πρώτος γύρος ήταν η κατάρρευση του διεθνούς τραπεζικού συστήματος λόγω Lehman Brothers το 2008 και ο δεύτερος η κρίση χρέους στην ευρωζώνη, που άρχισε με την Ελλάδα το 2010 και συνεχίζεται εν μέσω αξιολογήσεων, εκβιασμών και απειλών για Grexit…\nΗ γνωστή αμερικανική αλυσίδα πολυκαταστημάτων Wal-Μart ανακοίνωσε, ότι θα κλείσει 269 καταστήματά σε ολόκληρο τον κόσμο, 154 από τα οποία βρίσκονται στις ΗΠΑ. Ανακοίνωσε ακόμη την απόλυση 16.000 εργαζομένων, εκ των οποίων οι 10.000 βρίσκονται στις ΗΠΑ.\nΗ πετρελαϊκή βιομηχανία BP ανακοίνωσε επίσης την απόλυση 4.000 εργαζομένων, λόγω των επιπτώσεων που έχει ήδη η μεγάλη πτώση της τιμής του πετρελαίου στον ενεργειακό κλάδο.\nΤα προβλήματα της κινεζικής οικονομίας θα επηρεάσουν πρωτίστως τις αναδυόμενες οικονομίες, οι υψηλοί ρυθμοί ανάπτυξης των οποίων τα τελευταία χρόνια είχαν συμβάλλει και στην αναβάθμιση του διεθνούς τους ρόλου. Η Βραζιλία για παράδειγμα, σύμφωνα με έρευνα αναλυτών, όπως αναφέρει το πρακτορείο Bloomberg, θα παρουσιάσει την μεγαλύτερη ύφεση στην οικονομία της από το 1901(!).\nΗ μεγαλύτερη οικονομία της Λατ. Αμερικής και μέλος της ανερχόμενης ομάδας των χωρών BRICS (Βραζιλία, Ρωσία, Ινδία, Κίνα, Νότιος Αφρική), εκτιμάται ότι θα συρρικνωθεί φέτος κατά 2,95%.\nΗ ανάπτυξη της κινεζικής οικονομίας για το 2015 περιορίστηκε στο 6,9%, με την κυβέρνηση να έχει θέσει στόχο για φέτος ανάπτυξη 6,5%, από 10,6% το 2010. Τα ποσοστά αυτά είναι τα χαμηλότερα εδώ και 25 χρόνια(!). Σαφής ένδειξη ότι η περίοδος των παχιών κινεζικών αγελάδων τελειώνει… Σύμφωνα μάλιστα με δημοσίευμα των Financial Times, το οποίο επικαλείται δημοσκόπηση οικονομολόγων για την Κίνα (Consensus Economics) η κινεζική ανάπτυξη θα περιοριστεί σε μόλις 4,8% το 2016.\nΠλειάδα στατιστικών στοιχείων αποτυπώνουν την κάμψη, που έχει αρχίσει να παρουσιάζει η κινεζική οικονομία. To οικονομικό περιοδικό Caixin έγραψε πρόσφατα, ότι η μεταφορά φορτίων μέσω σιδηροδρόμων υποχώρησε κατά 10, 5% πέρυσι, ετήσια μείωση ρεκόρ. Σύμφωνα με τον δείκτη επιχειρηματικού κλίματος, που δημοσιεύει το περιοδικό Caixin, η απασχόληση στα εργοστάσια μειώνεται επί 25 συνεχείς μήνες.\nΟ επίσημος δείκτης κόστους προμηθειών(PMI) τον Δεκέμβριο διαμορφώθηκε στο 49,7, κάτω δηλαδή από το όριο 50, που σημαίνει, ότι δεν υπήρξε ανάπτυξη καθόλου.\nΗ Ένωση Σιδήρου και Χάλυβα της Κίνας ανακοίνωσε, ότι μεταξύ Ιανουαρίου και Νοεμβρίου του 2015, οι μεγάλες και μικρές χαλυβουργίες κατέγραψαν ζημιές 53,1 δισ. γιουάν (7,40 δισ. ευρώ). Η χαλυβουργία Wuhan Iron & Steel ανακοίνωσε τον προηγούμενο μήνα την περικοπή 6.000 θέσεων εργασίας στα εργοστάσιά της εντός των επόμενων τριών μηνών, ενώ η μητρική της εταιρεία (Wuhan Iron &Steel Corp), η οποία είναι εισηγμένη στο χρηματιστήριο της Σαγκάης, θα περικόψει 11.000 θέσεις εργασίας και θα μειώσει τους μισθούς κατά 20% το 2016.\nΗ πρόσφατη υποτίμηση του γιουάν, η οποία πυροδότησε και το νέο γύρο της κινεζικής χρηματιστηριακής αναταραχής, αποσκοπεί στην τόνωση των κινεζικών εξαγωγών. Υπάρχει όμως και η άλλη όψη του νομίσματος. Η υποτίμηση του γιουάν εγκυμονεί κινδύνους για τις κινεζικές επιχειρήσεις, οι οποίες δανείστηκαν 10 τρισ. δολάρια τα οκτώ τελευταία χρόνια, το ένα δέκατο εκ των οποίων σε δολάρια.\nΟι επιχειρήσεις αυτές ή θα πτωχεύσουν ή οι κρατικές τράπεζες της Κίνας θα παρέχουν νέα δάνεια, δημιουργώντας επιπλέον κίνδυνο, ωστόσο, για το κινεζικό χρηματοπιστωτικό σύστημα σε περίπτωση μαζικής αθέτησης πληρωμών.\nΕπιπλέον, λόγω του υποτιμημένου γιουάν, όλο και περισσότεροι Κινέζοι αγοράζουν δολάρια. Οι καταθέσεις των κινεζικών νοικοκυριών σε ξένο νόμισμα εκτινάχθηκαν στα 85,2 δισ. δολάρια το Νοέμβριο του 2015, καταγράφοντας αύξηση 13 δισ. δολαρίων το ενδεκάμηνο Ιανουαρίου-Νοεμβρίου, ποσό που αντιστοιχεί στην αύξηση των πέντε προηγούμενων ετών μαζί.\nΗ φυγή προς το δολάριο δεν θα μπορούσε να αφήσει ανεπηρέαστα τα πολύ υψηλά συναλλαγματικά αποθέματα της Κίνας, τα οποία τον Δεκέμβριο μειώθηκαν στο ποσό ρεκόρ κατά 108 δισ. δολάρια, στο χαμηλότερο επίπεδο των τριών ετών. Τα συναλλαγματικά διαθέσιμα μειώνονται και εξαιτίας της αγοράς δολαρίων από την κεντρική τράπεζα προκειμένου να συγκρατήσει την ισοτιμία του γιουάν.\nΤο Διεθνές Χρηματοπιστωτικό Ινστιτούτο (International Finance) εκτίμησε τον Οκτώβριο, ότι οι καθαρές εκροές κεφαλαίου στην Κίνα θα φθάσουν τα 478 δισ. δολάρια το 2015.\nΗ επιδείνωση της οικονομικής κατάστασης έχει εντείνει την κοινωνική αναταραχή, σε μια χώρα στην οποία ούτως ή άλλως τα τελευταία χρόνια παρατηρούνται σημαντικοί εργατικοί αγώνες, λόγω των εξοντωτικών συνθηκών εργασίας που επικρατούν.\nΤο Κινεζικό Εργασιακό Δελτίο (China Labour Bulletin), μία οργάνωση που εδρεύει στο Χονγκ Κονγκ, κατέγραψε 2.774 απεργίες και εργατικές διαδηλώσεις σε ολόκληρη την Κίνα το 2015, αριθμός ο οποίος είναι διπλάσιος έναντι των 1.379 του 2014.\nΩστόσο, η ανεργία είναι πολύ μεγαλύτερη, καθώς δεν καταγράφονται στα επίσημα στοιχεία οι περίπου 270 εκατ. εσωτερικοί μετανάστες, οι οποίοι προσφεύγουν στις πόλεις για δουλειά, χωρίς να έχουν δικαίωμα μόνιμης παραμονής σε αυτές. Όταν χάνουν τη δουλειά τους πρέπει να επιστρέψουν στην γενέτειρά τους, τις περισσότερες φορές στην ενδοχώρα, όπου δεν καταγράφονται ως άνεργοι.\nΑπό την άλλη, μετά το 2008 η Κίνα διοχετεύοντας τρισ. γιουάν σε συνδυασμό με τα μηδενικά επιτόκια στις ΗΠΑ, έγινε «κυματοθραύστης» για τον μετριασμό της παγκόσμιας ύφεσης. Ένα μεγάλο μέρος ωστόσο των κεφαλαίων που εξασφαλίζονταν με το φθηνό διεθνώς χρήμα, τοποθετούνταν κερδοσκοπικά στην καλπάζουσα κινεζική αγορά ακινήτων. Όπως έγινε με τις ΗΠΑ τη δεκαετία του 2000, έτσι και με την Κίνα πλησιάζει η ώρα της κρίσεως…\nΤο ίδιο το ΔΝΤ μιλά για υπερπαραγωγή, η οποία δεν μπορεί πλέον να ανταποκριθεί στα εγχώρια και διεθνή δεδομένα. Η υπερπαραγωγή σε τομείς όπως ο σίδηρος, ο χάλυβας, το τσιμέντο, το αλουμίνιο, τους ηλιακούς συλλέκτες και τον εξοπλισμό για την παραγωγή ενέργειας, έχει ξεπεράσει το 30%, ποσοστό το οποίο θεωρείται το όριο πάνω από το οποίο μπορεί να προκληθούν πτωχεύσεις, από επιχειρήσεις οι οποίες δανείστηκαν αφειδώς και τώρα βλέπουν τα κέρδη τους να πέφτουν.\nΤο γνωστό εξειδικευμένο σε οικονομική ενημέρωση κανάλι CNBC, αναφέρει, ότι από το 2006 έγιναν επιπλέον 1 τρισ. δολάρια κεφαλαιακές δαπάνες από μόλις 59 εταιρείες του ενεργειακού κλάδου. Άλλο ένα τρισ. δολάρια διατέθηκε ως ομόλογα.\nΤα πρώτα ανησυχητικά μηνύματα είναι εδώ. Τρεις από τις μεγαλύτερες αμερικανικές τράπεζες ανακοίνωσαν στοιχεία, για τη ζημιά που έχει προκαλέσει στα οικονομικά τους η κατάρρευση των τιμών του πετρελαίου.\nΗ Wells Fargo, η τρίτη μεγαλύτερη σε ενεργητικό, δήλωσε, πως οι καθαρές της επιβαρύνσεις ανήλθαν την προαναφερθείσα περίοδο σε 831 εκατ. δολάρια από 731 εκατ. δολάρια το τρίτο τρίμηνο, κυρίως λόγω του πετρελαίου και του αερίου.\nΗ JPMorgan Chase, η νούμερο ένα τράπεζα στις ΗΠΑ, ανακοίνωσε, ότι, αν το πετρέλαιο παραμείνει στα τρέχοντα επίπεδα των 30 δολαρίων το βαρέλι, θα αναγκαστεί να προσθέσει 750 εκατ. δολάρια στα διαθέσιμά της φέτος, ποσό που αναλογεί στο ένα τρίτο περίπου από αυτά που περιμένει να βγάλει από την αύξηση των επιτοκίων.\nΟ Μάικλ Πέντο, πρόεδρος και ιδρυτής της ομώνυμης εταιρείας διαχείρισης κεφαλαίων Pento Portfolio Strategies και συνεργάτης του καναλιού CNBC, μιλά για ακόμη μεγαλύτερη κρίση, καθώς πλέον η Fed δεν έχει περιθώρια να μειώσει άλλο τα επιτόκια.\nΌσο για την ποσοτική χαλάρωση, το έμμεσο τύπωμα χρήματος μέσω της αγοράς ομολόγων; Η όποια δυναμική της έχει εξαντληθεί στα τέσσερα και πλέον τρισ. δολάρια, που έριξε τα τελευταία χρόνια η Fed και τα οποία βέβαια δεν έγιναν παραγωγικές επενδύσεις ή πολιτικές ανακούφισης των απλών Αμερικανών που ακόμη πληρώνουν την κρίση του 2008, αλλά «επενδύσεις» σε χρηματιστηριακές φούσκες.\nΜία από αυτές ήταν και η Κίνα.\nΑναρτήθηκε από Jenny's World στις Τρίτη, Ιανουαρίου 19, 2016


Μπασκόνια – Ζάλγκιρις 60-74: Μια νίκη από την οκτάδα οι Λιθουανοί! | Goal News Cy\nGOALΜπασκόνια – Ζάλγκιρις 60-74: Μια νίκη από την οκτάδα οι Λιθουανοί!\nΟι Λιθουανοί ανέβασαν κατακόρυφα την απόδοση τους στο δεύτερο ημίχρονο, βρήκαν ρυθμό στην επίθεση μέσα από την πιεστική άμυνα τους κι έφτασαν στη 10η εφετινή νίκη τους στη regular season, απέχοντας μια νίκη από την οκτάδα.\nΟι δυο ομάδες συμβάδιζαν στο σκορ στα πρώτα λεπτά της αναμέτρησης στη Fernando Buesa Arena, εκεί όπου ο Ζακ ΛεΝτέι μείωσε σε 11-9 με 2/2 βολές κι εν συνεχεία η Μπασκόνια «έτρεξε» σερί 6-0 για το 17-9 στο 1:56 για το τέλος της περιόδου. Η ομάδα του Ντούσκο Ιβάνοβιτς προηγήθηκε με 17-13 στο 10′, ο Εντγκάρας Ουλάνοβας έφερε το ματς στα ίσα κάνοντας το 21-21 στο 14:29 ωστόσο οι Βάσκοι άντεξαν στην πίεση και πήγαν στα αποδυτήρια με το υπέρ τους 35-30 έπειτα από το καλάθι του Τορνίκε Σενγκέλια.\nΑκολούθως η Ζάλγκιρις βρήκε ρυθμό στην επίθεση μέσα από την πιεστική άμυνα της, έκανε επιμέρους σκορ 10-21 στο τρίτο δεκάλεπτο και προηγήθηκε με 45-51 στο 30′! Μάλιστα ο Λούκας Λεκαβίτσιους ανέβασε τη διαφορά στο +14 (53-67, 37:43) για την ομάδα του Σαρούνας Γιασικεβίτσιους που δεν απειλήθηκε ως το φινάλε κι έφτασε στη νίκη με το υπέρ της 60-74, κατακτώντας το έβδομο ροζ φύλλο στα τελευταία 10 παιχνίδια της.


Περιεχόμενο του Τραμπαρίφας - Noiz | Forum και Αγγελίες για Μουσικούς\nΟτιδήποτε δημοσιεύεται από Τραμπαρίφας\nΑπάντηση Τραμπαρίφας στου g.p το θέμα Περι ανέμων και υδάτων\nΤα διάβασα με φωνή Λεβέντη\nΕγώ τρέμω στην ιδέα να είχαμε ακόμα εκείνη την κυβέρνηση και τώρα με τον κορωνοϊό\nΡε @cos_dr αυτά τα σεντόνια τα έχεις έτοιμα γραμμένα από πριν και τα πετάς σε συζητήσεις ανάλογα το θέμα? Κάτι σαν licks ας πούμε? Εκτός κι αν γράφεις τόσο γρήγορα\nΕν τω μεταξύ στο fb\nΑπάντηση Τραμπαρίφας στου Nestoras το θέμα Κιθάρες και Ενισχυτές\nΗ 70th anniversary Esquire έχει μόνο 1 μαγνήτη και παραπλήσια τιμή\nΝαι, αλλά μπορούν να παίξουν 5 αρπέτζιο σε σειρά και 25 νότες το δευτερόλεπτο?\nΔεν χρειάζεται να φανταστώ. Βλέπω τους άλλους που μπορούν\nΕγώ τώρα, γιατί βρίσκω πιο βαρετή την μουσική του Clapton από αυτή του Holdsworth?\nΚατά φωνή Θλιβερες σκηνές που διαδραματίσθηκαν σήμερα σε αστικό λεωφορείο της πρωτεύουσας όταν μεγαλης ηλικίας ανδρας ασκησε ανεπίτρετη βία σε νεαρό συνεπιβατη επειδη δεν φορούσε μασκα. Η υποχρεωτικότητα της μασκας ειναι γενική -- και δεν επιτρέπει εξαιρέσεις. Αλλα εξ ίσου ανεπίτρεπτη ειναι η ασκηση βίας. Για οποιοδήποτε λόγο.\nΠοιο κουμπί ενεργοποιεί το εκτινασσόμενο κάθισμα του ντράμερ?\nΜήπως ήθελες να τα γράψεις ανάποδα? Και επίσης το έχεις βάλει σε λάθος κατηγορία\nΑπάντηση Τραμπαρίφας στου Psychorose25 το θέμα Κιθάρες και Ενισχυτές\nΑν θέλεις και μπορείς βάλε καμιά φωτό να δούμε πόσο ανοιχτό είναι το χρώμα. Το καλύτερο θα ήταν να την πουλήσεις και να πάρεις μια άλλη. Αν βάλεις κάτω τα κόστη και την ψυχολογική φθορά αν δε σου αρέσει το τελικό αποτέλεσμα κλπ ίσως είναι η καλύτερη λύση\nKαλό αλλά νομίζω καταλαβαινόμαστε τι θέλω να πω. Αλλιώς μην ξανακούσω για αμερικάνικη fender αλλά για ηνωμενοπολιτειοαμερικανική\nΕνδιαφέρον, ο τύπος ύστερα από τόσα χρόνια πήγε από 12άρι radius (που είχαν οι προηγούμενες signature) κατευθείαν σε 7.25, ούτε καν 9.5. Και η Fender κυκλοφόρησε μια KWS Strat αμερικάνικη (κιθάρες φτιαγμένες στην Αμερική από μεξικανούς) αντί των προηγούμενων που ήταν μεξικάνικες (κιθάρες φτιαγμένες στο Μεξικό από μεξικανούς)\nΑπάντηση Τραμπαρίφας στου Freddie το θέμα Ακουσα - Είδα\nΑυτός που έγραψε το άρθρο το οποίο αντέγραψες εδώ μάλλον βαρέθηκε να διαβάσει/μεταφράσει/αντιγράψει ολόκληρο το ορίτζιναλ άρθρο, το οποίο κι εκείνο δεν προσφέρει και πολλές πληροφορίες πέρα από γενικολογίες. Η ραγδαία αύξηση των χρηστών του Fender app δεν είναι κάτι που με ενδιαφέρει προσωπικά. Συν ότι αναφέρεται και σε άλλες εταιρίες. Το ορίτζιναλ άρθρο των NY Times https://www.nytimes.com/2020/09/08/style/guitar-sales-fender-gibson.html\nΣχόλιο Τραμπαρίφας στου cigaret13, το "track" Mix\nΣτην αρχή θεώρησα ότι ο πιπιτύρι έχει δίκιο. Τώρα που κάνω δεύτερες σκέψεις θεωρώ ότι ο πιπιτύρι έχει δίκιο σε ότι αφορά τη δομή ενός κομματιού από τη δική του οπτική καλλιτεχνική ματιά. @pipityri αν όλοι οι καλλιτέχνες είχαν το ίδιο σκεπτικό δε θα είχαμε τόσα διαφορετικά κομμάτια ή τόσο διαφορετικές φόρμες γραψίματος ή δομής κομματιών. Με τη λογική σου δε θα είχαμε κομμάτια που ξεκινάνε κατευθείαν με το ρεφραίν ας πούμε και πάει λέγοντας. Και σε σειρές ή ταινίες σου λένε το τέλος από την αρχή και μετά αρχίζουν να σου εξιστορούν πως φτάσαμε ως εκεί. Καλλιτεχνική άποψη νομίζω το λένε. Στα τεχνικά θα συμφωνήσω ότι το μεγάλο πρόβλημα του κομματιού είναι τα τύμπανα, εκτός από τον λάθος ρυθμό είναι και λίγο μονότονα και δεν μου δίνουν σε στιγμές αυτή την ανάταση που χρειάζομαι\nΠοτέ δεν είχα προσέξει τους στίχους\nΣχόλιο Τραμπαρίφας στου loucas, το "track" Mix\nΊσως και In an A minor state\nΜέσα ήμανε ....\nΠόσα χρόνια ρε γμτ.\nΚλαίγαμε απ' τα δακρυγόνα φεύγοντας.\nΑπάντηση Τραμπαρίφας στου stonedterror το θέμα Κιθάρες και Ενισχυτές\nΦυσικά και μπορείς απλά δεν ξέρεις πως. Αλλά τι νόημα έχει για μια διαφωνία σε ένα θέμα, μπορεί στο μέλλον κάτι που θα γράψει σε άλλο θέμα να σου είναι χρήσιμο\nΑπάντηση Τραμπαρίφας στου mpamps το θέμα Ηχογράφηση & Live ήχος\nΤο τραβάει προς τα έξω όταν είναι να παίξει?\nΑπάντηση Τραμπαρίφας στου Alex Raptakis το θέμα Κιθάρες και Ενισχυτές\nΕδώ έχεις ακόμα για "υπογραφή" το myspace. Σπίτι βλέπεις βιντεοκασέτες σε vcr σε τηλεόραση Blaupunkt?


Ψυχρολουσία στην Άγκυρα από τον Λευκό Οίκο (Βίντεο) - AntilalosPress\nΨυχρολουσία στην Άγκυρα από τον Λευκό Οίκο (Βίντεο)\nΗ επικοινωνία Καλίν και Σάλιβαν δείχνει από τη μία το ενδιαφέρον των ΗΠΑ, στο ανώτατο επίπεδο της διοίκησης Μπάιντεν, και από την άλλη την αυστηρότητα με την οποία θα διεξαχθεί αυτός ο διάλογος\nΟ Λευκός Οίκος δεν ενδιαφέρεται να καλοπιάσει την Άγκυρα. Στην αμερικανική ανακοίνωση που ακολούθησε την πρώτη τηλεφωνική συνομιλία του εκπροσώπου της Τουρκικής Προεδρίας, Ιμπραχίμ Καλίν, με τον Σύμβουλο Εθνικής Ασφαλείας των ΗΠΑ, Τζέικ Σάλιβαν, η Τουρκία δεν αναφέρεται ούτε ως «καλός σύμμαχος», ούτε ως «πολύτιμος στρατηγικός εταίρος».\nΤο ύφος των δηλώσεων του Αμερικανού υπουργού Εξωτερικών Άντονι Μπλίνκεν, από το βήμα της Γερουσίας, όταν χαρακτήρισε την Τουρκία «δήθεν σύμμαχο», φαίνεται πως δίνει τον τόνο και στην ανακοίνωση του Λευκού Οίκου, που είναι προσεκτική, εξαιρετικά στεγνή και διπλωματική.\nΣε μια περίοδο που ο Μπλίνκεν επιδίδεται σε αλλεπάλληλες επαφές με ομολόγους του, αλλά δεν έχει μιλήσει στον Τσαβούσογλου, η επικοινωνία Καλίν και Σάλιβαν δείχνει από τη μία το ενδιαφέρον των ΗΠΑ, στο ανώτατο επίπεδο της διοίκησης Μπάιντεν, και από την άλλη την αυστηρότητα με την οποία θα διεξαχθεί αυτός ο διάλογος.\nΔεν υπάρχει καμία αμφιβολία για τον στόχο της Ουάσιγκτον σε αυτό το διπλωματικό μπρα ντε φερ με την Άγκυρα. Οι ΗΠΑ επιθυμούν η Τουρκία να επιστρέψει στο «δυτικό μαντρί» με τον έναν ή τον άλλον τρόπο. Καμία αμερικανική κυβέρνηση δεν θα ήθελε να χρεωθεί την οριστική ρήξη με την Τουρκία και την περαιτέρω επιδείνωση των σχέσεων.\nΟ Μπάιντεν δεν θέλει να ρίξει τον Ερντογάν πιο βαθιά στην αγκαλιά του Πούτιν. Όμως, οποιαδήποτε προσπάθεια για να γυρίσει η σελίδα στις σχέσεις των δύο χωρών, θα σκοντάφτει στους S-400 και στις αμερικανικές κυρώσεις καθώς για την άρση τους ο πρόεδρος των ΗΠΑ είναι υποχρεωμένος να επιβάλει στην Τουρκία την παύση κυριότητας του ρωσικού συστήματος.\nΕκ πρώτης δεν υπάρχει κανένα περιθώριο για ελιγμούς ούτε από την πλευρά της Τουρκίας. Ο Ερντογάν βρίσκεται με τα χέρια δεμένα. Αν επιθυμεί να ανοίξει ο δρόμος για επιστροφή στη Δύση, πρέπει να βρει τρόπο να αποσύρει το ρωσικό σύστημα και να δεχθεί τις συνέπειες: τα πυρά της αντιπολίτευσης στο εσωτερικό, και ενδεχομένως τη διατάραξη των σχέσεων με τη Μόσχα.\nΈνα είναι βέβαιο, ότι τα κανάλια της επικοινωνίας ΗΠΑ-Τουρκίας μόλις άνοιξαν και στρώνεται το τραπέζι μίας διαπραγμάτευσης που δεν θα μοιάζει με καμία άλλη, δεν θα είναι απλή, ούτε σύντομη.\nΟ δημοσιογράφος Ντέιβιντ Φροστ είχε πει πως «διπλωματία είναι η τέχνη να επιτρέπεις στον άλλο να κάνει το δικό σου». Και οι δύο πλευρές σε αυτό προσβλέπουν, διεκδικώντας πολύ περισσότερα απ’ όσα είναι διατεθειμένες να παραχωρήσουν. Ας συγκρατήσουμε πως οι S-400 μαζί με το πακέτο των κυρώσεων θα είναι ο πιο σημαντικός σκόπελος, σε οποιαδήποτε πορεία προσέγγισης των δύο πλευρών.


Βίβλος περί παραμυθίας της φιλοσοφίας : CaptainBook.gr - Το πιο ενημερωμένο ηλεκτρονικό βιβλιοπωλείο.\n(Edition critique du texte Grec avec une introduction, le texte latin, les scholies et des index par Manolis Papathomopoulos)\nΣημείωση: Τρίγλωσση έκδοση: εισαγωγή και κριτικά σχόλια στα γαλλικά. Περιέχεται το πρωτότυπο κείμενο στα λατινικά και η ελληνική μετάφραση του βυζαντινού φιλοσόφου. Συνέκδοση: Librairie J. Vrin, Paris, Editions Ousia, Bruxelles.\nΤαξινόμιση DDC: 870 (Λατινική γραμματεία), 189 (Φιλοσοφία, Βυζαντινή)\nΆλλα πρόσωπα: Μανόλης Παπαθωμόπουλος (Επιμελητής) , Μάξιμος Πλανούδης (Μεταφραστής) ,\nISBN (10ψήφιο): 960-7099-70-2


Τα παπούτσια της φετινής ερχόμενης σεζόν - Go Cheap And ChicGo Cheap And Chic\nΜΟΔΑ 31 Αυγούστου 2012\nΤα παπούτσια της φετινής ερχόμενης σεζόν\nΤα παπούτσια της φετινής ερχόμενης σεζόν έχουν ζεστά χρώματα και περίεργα σχέδια που θα σας εντυπωσιάσουν.\nΠρωτότυπο, vintage κόψιμο σε μπορντώ χρώμα από το γαλλικό οίκο Hermes.\nΦέτος το χειμώνα τα παπούτσια έχουν ιδιαίτερο χαρακτήρα. Μυτερά, ή στρογγυλά στο μπροστινό μέρος, με χοντρό ή λεπτό τακούνι, ψηλά ή πανύψηλα έχουν όλα κάτι ξεχωριστό. Από τις πασαρέλες για τις συλλογές του Φθινοπώρου και του Χειμώνα ’12-’13 ξεχώρισα τους ιδιαίτερους χρωματισμούς και τα ασυνήθιστα υλικά που έχουν χρησιμοποιηθεί.\nΜερικά απ’ αυτά ίσως σας θυμίσουν hi-tech δημιουργία κι άλλα ίσως σας παραπέμψουν στο παρελθόν αφού τα σκούρα χρώματα και το σουέτ δίνουν μία vintage πινελιά.\nΙδιαίτερη εντύπωση μου έκαναν επίσης ο συνδυασμός περισσότερων από δύο χρωμάτων και οι ευφάνταστες αγκράφες που κοσμούν αρκετά απ’ αυτά.\nΑν χρειαζόταν να δώσω έναν τίτλο μάλλον θα διάλεγα το «hi-tech παραμύθι».\nΚολιέ με το logo σας σε ότι σχέδιο θέλετε\nDarlings… COME BACK\nΥλικά: 300 ml ουισκυ 200 γρ. μερεντα 100 γρ. ζαχαρη αχνη 100 γρ. γαλα συμπικνωμενο…


ΕΞΩ ΦΡΕΝΩΝ!!!: Απάντησε η χρυσή αυγή\nΑνακοίνωση Χρυσής Αυγής απάντηση στον κ.Καμίνη.\nΨεύτης και συκοφάντης ο συνήγορος του λαθρομετανάστη Kαμίνης\nΓ. Καμίνης στον ANT1: “Η ψήφος στη Χρυσή Αυγή είναι ψήφος σε ένα πολιτικό κόμμα του οποίου ο αρχηγός είπε απερίφραστα ότι θα πρέπει οι πολίτες να κυκλοφορούν ένοπλοι για να αντιμετωπίσουν την εγκληματικότητα. Δηλαδή φέραμε την Αθήνα στην κατάσταση που τη φέραμε, θα την κάνουμε τώρα Βαγδάτη;”.\nΕπειδή τα μέσα μαζικής αποβλάκωσης μας έχουν στερήσει το δικαίωμα στον αντίλογο, απαντάμε μέσω της ιστοσελίδας μας – σε πρώτο πρόσωπο – στα ψεύδη και τις συκοφαντίες του Γ. Καμίνη: «Η Χρυσή Αυγή ψηφίστηκε από χιλιάδες Έλληνες των Αθηνών για να επαναφέρει την τάξη και την ηρεμία στην χειμαζόμενη πόλη μας και όχι για να την κάνει Βαγδάτη. Είσαι ανενημέρωτος για τις θέσεις και το πρόγραμμά μας και μας συκοφαντείς συστηματικά. Έχεις πανικοβληθεί από τα υψηλά ποσοστά που συγκεντρώσαμε και απ’ το ότι η φωνή μας βρίσκει πλέον απήχηση σε ολόκληρη τη χώρα.\nΟ Νικόλαος Μιχαλολιάκος, εκλεγμένος πλέον από τον λαό, είχε ξεκάθαρα δηλώσει πως οι άνδρες που θα αναλάβουν να διασφαλίσουν τη ζωή και την περιουσία των Αθηναίων θα πρέπει να οπλοφορούν νόμιμα, όπως νόμιμα οπλοφορούν και εκατοντάδες προσωπικοί φρουροί μεγαλοεργολάβων και μεγαλοδημοσιογράφων. Η πρότασή του αυτή έγινε δεκτή από το 5,3% των Αθηναίων και τον οδήγησε στο δημοτικό συμβούλιο.\nΓιώργο Καμίνη, αν είχες πατήσει έστω και μία φορά το πόδι σου στις υποβαθμισμένες περιοχές του 1ου, του 4ου και του 6ου δημοτικού διαμερίσματος, θα ήξερες πολύ καλά πως την Αθήνα την έχετε κάνει ήδη Βαγδάτη εσύ και οι πολιτικοί σου συνοδοιπόροι».\nΕίχαμε αποφασίσει να μην αναφερθούμε σε κανέναν από τους δύο υποψηφίους του δευτέρου γύρου των εκλογών για τον Δήμο της Αθήνας, η παραπάνω προκλητική δήλωση Καμίνη όμως ήταν αδύνατο να μείνει αναπάντητη. Χωρίς σχόλια παραθέτουμε και μία δήλωση του κρατικοδίαιτου δημοσιογράφου Κούλογλου, δήλωση που συνόδευσε το μανιφέστο συμπαράστασης διαφόρων «προοδευτικών» προς τον ψεύτη και συκοφάντη Γ. Καμίνη: «εξήντα έξι χρόνια μετά τη γερμανική κατοχή, νεοναζί μπήκαν στην Αθήνα ξανά». Σε παράλληλη πορεία με τον Κούλογλου, κάποια υποκείμενα του λεγόμενου «εθνικού χώρου», κάποιοι δειλοί καρπαζοεισπράκτορες, έσπευσαν, προτού ακόμη δημοσιευθεί αυτό το κείμενο, να πουν εν πολλοίς ότι η Χρυσή Αυγή… τα βρήκε με την Νέα Δημοκρατία. Έχουν το θράσος να μας πιάνουν στο στόμα τους – εκτός από τους αναρχοαριστερούς – και τα τσιράκια του Καρατζαφέρη, οι νεροκουβαλητές του ΠΑΣΟΚ, τα τσουτσέκια του ΔΝΤ. Φαίνεται πως πόνεσε πολύ και πολλούς το 5,3% της Χρυσής Αυγής. Περαστικά τους…\nΑναρτήθηκε από exo-frenon στις 20:31


Προσκύνημα στο πελαγονήσι της Κεραδικιάς... - Corfu Stories\nΑρχική C.S. SPECIALS ΔΙΑΔΡΟΜΕΣ\n8 Σεπτεμβρίου 2020, 12:57\nΠροσκύνημα στο πελαγονήσι της Κεραδικιάς…\nΟ βράχος της Κυρά-Δικαίας με τα λείψανα του ομώνυμου ναού, κοντά στους Σιναράδες / Αερόστατο και η σημερινή (8/9, Γενέθλιο Θεοτόκου) εορτή…\nΛΙΓΟ έξω απ’ το χωριό των Σιναράδων, υπάρχει μία περιοχή που η τοπική σοφία βάφτισε κάποτε «Αερόστατο». Αιτία, σκέφτηκαν, η θέα που προσέφερε. Μαγευτική και πανοραμική καθώς κοιτάς την ομορφιά από ψηλά, στο κορφομπάλκονο, «σαν να ‘σαι σε “μπαλόνι”».\nΚΑΤΩ, θα δεις το πευκοδάσος. Την παραλία της Μαύρης Άμμου. Των Δεχούμενων. Μαύρες Πλάκες, Γιαλισκάρι… Θα δεις κι ένα βραχονήσι˙ όχι πάνω από 60 – 70 μ. μήκος και 30 πλάτος (ή κάπου 500 τ.μ. έκταση), στα 150 μ. απ’ την ακτή. Με φυτεμένες, από χρόνια, στο σχεδόν επίπεδο υψόμετρο (20 μ. απ’ τη θάλασσα), αγριελιές, παυλοσυκιές, σκίνους και θαμνάκια – βλάστηση οργιώδης, που θεριεύει από την άνοιξη.\n© Photo Credits: Φώντας Αλαμάνος (fontasalamanos.blogspot.com).\nΕΧΕΙ απότομες πλαγιές – εξόν απ’ τα ανατολικά, που ημερεύουν. Εκεί, αν δεις με προσοχή, θα διακρίνεις κι ένα μονοπάτι. Με 137 σκαλιά. Προχωρώντας το, σε οδηγεί στα λείψανα ενός παλαιού μικρομοναστηριού. Της Παναγίας της Κεραδικιάς (Κυρά – Δικαία) / και τούτο, το πελαγονήσι της. Αλλιώς, «Σιναραδίτισσας».\nΤΟ ΜΟΝΑΣΤΗΡΙ, ίσως του 15ου αι., ήταν άλλοτε, ίσαμε τον 18ο αι., σε ακμή – προκύπτει από σωζόμενα νοτάρια. Με καλογέρους, κτήματα, μερτικά ελιών και αμπελιών – από Σιναράδες, Καλαφατιώνες και Βαρυτάδες, έως τα πέρα, στα Μελίκια. Και Μετόχι του, ο Άη Γιάννης Πρόδρομος, στους Σιναράδες.\nΟΙ ΚΑΛΟΓΕΡΟΙ, λέει ένα έγγραφο παλαιό (1771, Γ.Α.Κ.), κάναν’ τις δουλειές τους με καΐκι, με διορισμένους, επί τούτου, χωριανούς «δια να σερβίρουν δια τη βάρκα της αυτής μονής». Ενώ «παλαιότερα», πληροφορεί ο Δημουλάς, «λέγεται πως υπήρχε σκοινί από το νησάκι, που έφτανε στην απέναντι στεριά, στη θέση Σημαντήρι. Αυτό το σήμαντρο χτυπούσαν παλιά οι καλόγεροι, σε περίπτωση ανάγκης ή εμφάνισης πειρατικού καραβιού στο πέλαγος…»\nΣΗΜΕΡΑ, τ’ απομεινάρι της στέκεται πολυταλαίπωρο (μα, διατηρούμενο) απ’ το χρόνο και τη θάλασσα. Με πάντα του σωσμένες τις παλαιές τοιχογραφίες της Παναγίας με το θείο βρέφος και του τριμόρφου Θεοτόκος – Χριστός και Άγ. Ιωάννης Πρόδρομος. Και λίγο παραπέρα, τα (αναπαλαιωμένα, κάπως) ερείπια κτιρίου, άλλοτε στέρνα, κελιά και αποθήκες για τις ανάγκες των καλόγερων.\nΛΕΙΤΟΥΡΓΕΙΤΑΙ δυο, μοναχά, φορές το χρόνο: η μία, τον Ιούνιο (29). Πέτρου και Παύλου. Η δεύτερη, σαν σήμερα: στο Γενέθλιο της Θεοτόκου. Και σπεύδουν απ’ τα γύρου με καΐκια –απ’ τ’ Αερόστατο ή «του Μπουλούκα» κι’ από κει κατηφοριά σε Μαύρο Άμμο, Γιαλισκάρι ή, πάλι, απ’ τον κοντινό Κοντογυαλό- για το προσκύνημα. Οι γεροντότερες, κατ’ έθιμο, κουβαλώντας τυλιγμένο σε κάτασπρο τουβαέλι το τάμα τους στην Παναγιά: μποτίλια λάδι το καλύτερο που υπάρχει στο κατώι τους. Και μετά τη λειτουργιά, κρέας και σιναραδίτικο κρασί στον ίσκιο της ελιάς… Άλλοτε. Φέτος, λόγω συνθηκών, την τίμησαν εξ αποστάσεως. Απ’ τ’ «Αερόστατο». Και την ευχή, «του χρόνου, στην Κεραδικιά μας». Αμήν…\nΤο 2017, ο γνωστός εικαστικός Παναγιώτης Mαυρόπουλος (P.S. Mavro / Stavriotis), εξέδωσε, με την υποστήριξη της Κερκυραϊκής Πινακοθήκης, σειρά ελεύθερων χαράξεών του, με αποκλειστικό αντικείμενο «Το Βράχο της “Κυραδικιάς”». Αξίζουν της ματιάς σας, ΕΔΩ.


ιουλίου Archives -\nΠρότυπος Οίκος Ανοχής\nΗ ξεκαρδιστική , αυτό το καλοκαίρι θα οργώσει όλη την ελληνική επαρχία και την Κύπρο, χαρίζοντας άφθονο γέλιο. Η κωμωδία έχει κατεξοχήν φαρσικά στοιχεία αλλά και έντονη κριτική ματιά στην ανθρώπινη υποκρισία. Έτσι το τελικό ζητούμενο είναι να αποφασίσει ο θεατής ποιος είναι τελικά πόρνη σε αυτή τη ζωή. Αυτός που εκπορ¬νεύει το σώμα […]\nΚερδίστε 5 διπλές για τη Τρίτη 21/7 στο Κηποθέατρο Παπάγου. Συμμετοχή μέχρι τη Δευτέρα 20/7 16.00. Στείλτε email στο proskliseis@rockandroll.gr με το ονοματεπώνυμο σας, την παράσταση και την ημέρα που σας ενδιαφέρει – Οι νικητές ενημερώνονται με προσωπικό email Η ξεκαρδιστική , αυτό το καλοκαίρι θα οργώσει όλη την ελληνική επαρχία και την Κύπρο, χαρίζοντας […]\nLet’s Rock Festival Οινόφυτα 2015!\nΟι Beer Drinkers & Hell Raisers για μια ακόμα χρονιά, γιορτάζουν τη μουσική και στήνουν το καθιερωμένο festival – party! Είσοδος… όπως πάντα ελεύθερη! Σαββάτο, 11 Ιουλίου 2015 Ανοιχτό Δημοτικό Θέατρο Οινοφύτων Έναρξη 19:30 Line up: SOUNDTRUCK JACKS FULL ROLLIN’ DICE SALTO MORTALE After show party & filling the gaps by DJ Keiko\nTexas Summer Festival 1-20 Ιουλίου\nΗ HIGH VOLTAGE παρουσιάζει το TEXAS SUMMER FESTIVAL 2014 Ένα φεστιβάλ που σκοπός του και φέτος είναι να αφήσει την υπογραφή του ως θεσμός, καθώς για έβδομη συνεχή χρονιά αποτελεί ένα από τα πιο δυνατά rock φεστιβάλ της καλοκαιρινής Αθήνας. 20 μέρες καθημερινών καταιγιστικών liveΑπό 1 – 20 Ιουλίου η σκηνή του Bat […]


Ποιες περιοχές θα πληγούν με ισχυρές βροχές και καταιγίδες - Αναλυτική πρόγνωση | Pontos News\n2 Δεκέμβριος 2014, 07:15 - Τελευταία Ενημέρωση: 2 Δεκέμβριος 2014, 07:24\nΒροχές και καταιγίδες κατά τόπους ισχυρές θα εκδηλωθούν αρχικά στο βόρειο Ιόνιο, την Ήπειρο και βαθμιαία τη δυτική Στερεά, το νότιο Ιόνιο και πιθανώς τη βορειοδυτική Πελοπόννησο, σύμφωνα με την Εθνική Μετεωρολογική Υπηρεσία.\nΤις πρωινές ώρες θα εκδηλωθούν τοπικές ομίχλες, ενώ οι μετεωρολογικές συνθήκες ευνοούν τη μεταφορά σκόνης κυρίως στα δυτικά και νότια.\nΝεφώσεις παροδικά αυξημένες με πιθανότητα ασθενούς βροχής τοπικού χαρακτήρα και κατά τόπους περιορισμένη ορατότητα τις πρωινές ώρες περιμένουμε σήμερα Τρίτη στην Αττική. Οι άνεμοι θα πνέουν από νότιες διευθύνσεις 3 με 5 και στα ανατολικά πρόσκαιρα 6 μποφόρ, ενώ η θερμοκρασία θα κυμαίνεται από 12 έως 19°C.\nΝεφώσεις με τοπικές βροχές και περιορισμένη τοπικά ορατότητα τις πρωινές ώρες, αναμένουμε και στη Θεσσαλονίκη. Οι άνεμοι θα πνέουν από ανατολικές διευθύνσεις 3 με 5 μποφόρ, ενώ η θερμοκρασία θα κυμαίνεται από 12 έως 14°C.\nΣε Μακεδονία και Θράκη περιμένουμε νεφώσεις με τοπικές βροχές οι οποίες από τις βραδινές ώρες θα ενταθούν και θα εκδηλωθούν σποραδικές καταιγίδες κυρίως στα ανατολικά τμήματα. Τις πρωινές ώρες ενδέχεται να εκδηλωθούν τοπικές ομίχλες Οι άνεμοι θα πνέουν από ανατολικές διευθύνσεις 3 με 5 και στα ανατολικά τοπικά 6 μποφόρ. Η θερμοκρασία θα κυμανθεί από 8 έως 14°C, ενώ στη δυτική Μακεδονία και τη Θράκη η μέγιστη θα είναι 2 με 3 βαθμούς χαμηλότερη.\nΝεφώσεις με βροχές και καταιγίδες κατά τόπους ισχυρές θα εκδηλωθούν αρχικά στο βόρειο Ιόνιο, την Ήπειρο και βαθμιαία τη δυτική Στερεά, το νότιο Ιόνιο και πιθανώς τη βορειοδυτική Πελοπόννησο με περιορισμένη ορατότητα κυρίως τις πρωινές ώρες. Οι άνεμοι θα πνέουν νότιοι νοτιοανατολικοί 4 με 6 μποφόρ. Η θερμοκρασία θα κυμανθεί από 14 έως 20°C, ενώ στην Ήπειρο θα είναι 3 με 4 βαθμούς χαμηλότερη.\nΝεφώσεις με τοπικές βροχές οι οποίες από τις βραδινές ώρες θα ενταθούν κυρίως στην ανατολική Θεσσαλία, τις Σποράδες και την Εύβοια με πρωινές ομίχλες. Οι άνεμοι θα πνέουν στα βόρεια βορειοανατολικοί και στα υπόλοιπα από νότιες διευθύνσεις 3 με 5 και στα ανατολικά και νότια τοπικά 6 μποφόρ. Η θερμοκρασία θα κυμανθεί από 8 έως 19°C, ενώ στα βόρεια η μέγιστη θα είναι 3 με 4 βαθμούς χαμηλότερη.\nΣε Κυκλάδες και την Κρήτη αναμένουμε παροδικές νεφώσεις με ασθενείς τοπικές βροχές από το απόγευμα κυρίως στις Κυκλάδες. Οι άνεμοι θα πνέουν από νότιες διευθύνσεις 4 με 6 μποφόρ. Η θερμοκρασία θα κυμαίνεται από 15 έως 23°C, ενώ στη βόρεια Κρήτη έως 25°C.\nΣτα νησιά του ανατολικού Αιγαίου και τα Δωδεκάνησα περιμένουμε νεφώσεις παροδικά αυξημένες με τοπικές βροχές και από τις βραδινές ώρες σποραδικές καταιγίδες στα βόρεια. Το πρωί τοπικά περιορισμένη ορατότητα στα βόρεια. Οι άνεμοι θα πνέουν στα βόρεια ανατολικοί βορειοανατολικοί και στα νότια από νότιες διευθύνσεις 4 με 6 μποφόρ. Η θερμοκρασία θα κυμαίνεται από 14 έως 22°C, ενώ στα βόρεια θα είναι 3 με 4 βαθμούς χαμηλότερη.


Crousma: Μαΐου 2014\nΟ λαός θα συνεχίζει να πληρώνει για ένα δυσβάσταχτο χρέος...θα συνεχίζει να ματώνει για την ανάκαμψη της καπιταλιστικής οικονομίας.\n* Σε σχόλιό του για την έκθεση αξιολόγησης του\nΔΝΤ, το Γραφείο Τύπου της ΚΕ του ΚΚΕ σημειώνει:\n«Η έκθεση αξιολόγησης του ΔΝΤ για την Ελλάδα επιβεβαιώνει ότι τα βάρβαρα αντιλαϊκά μέτρα από τη μια και τα προνόμια για το κεφάλαιο από την άλλη θα συνεχιστούν, αφού αποτελούν προϋπόθεση της καπιταλιστικής ανάπτυξης, έχοντας μόνιμο χαρακτήρα.\nΑπό την άλλη, αναδεικνύεται ότι η «ελάφρυνση του χρέους» που επιδιώκει το ΔΝΤ, ανταγωνιζόμενο τις χώρες της ΕΕ, δεν αναιρεί την εφαρμογή της αντιλαϊκής πολιτικής, ούτε οδηγεί σε πραγματική ανακούφιση για το λαό, όπως υπόσχονται κυβέρνηση και αξιωματική αντιπολίτευση που, παρά τις διαφορές, έχουν κάνει σημαία τους τον παραπάνω στόχο.\nΟ λαός θα συνεχίζει να πληρώνει για ένα δυσβάσταχτο χρέος, ακόμη κι αν αυτό μειωθεί και πάνω από όλα θα συνεχίζει να ματώνει για την ανάκαμψη της καπιταλιστικής οικονομίας.»\nΔΝΤ: Η συνέχιση των αντιλαϊκών μέτρων και η διαχείριση\nτου χρέους στο επίκεντρο της «έκθεσης αξιολόγησης» (ΕΔΩ)\nΑναρτήθηκε από Crousma στις 11:01 π.μ. Δεν υπάρχουν σχόλια:\nΕίναι, λοιπόν, αναγκαίο... να μπει φραγμός στη γιγάντωση της παραπαιδείας και στην απώλεια του μορφωτικού χαρακτήρα του Λυκείου.\nΓίνεται χειρότερο το Λύκειο με την «τράπεζα θεμάτων»*\nΤην περασμένη Πέμπτη άρχισαν οι προαγωγικές εξετάσεις των μαθητών της Α' Λυκείου με το καινούριο σύστημα, που προβλέπει ο νόμος για το «νέο Λύκειο».\nΣύμφωνα με αυτό, σε κάθε εξεταζόμενο μάθημα (πλην των μαθημάτων επιλογής) ο καθηγητής βάζει τα δύο από τα τέσσερα θέματα προς εξέταση, ενώ τα άλλα δύο κληρώνονται από «τράπεζα θεμάτων».\nΣτο τέλος όλα τα θέματα βαθμολογούνται από τον οικείο καθηγητή. Και ο συνολικός βαθμός που θα συγκεντρώσουν οι μαθητές στην Α' Λυκείου (όπως και ο συνολικός βαθμός που θα συγκεντρώσουν στη Β' Λυκείου, την επόμενη χρονιά) θα μετρήσει, με βάση κάποιους συντελεστές, για την πρόσβασή τους στην Ανώτατη Εκπαίδευση.\nΗ «τράπεζα θεμάτων» άνοιξε την περασμένη Δευτέρα και οι αντιδράσεις απέναντι στο νέο σύστημα εντάθηκαν - δικαιολογημένα - καθώς πολλά από τα θέματά της χαρακτηρίζονται από υψηλό βαθμό δυσκολίας και δεν απευθύνονται στο «μέσο μαθητή».\nΕνα από τα βασικά επιχειρήματα του υπουργείου Παιδείας για την «τράπεζα» είναι ότι έτσι επιτυγχάνεται όλα τα σχολεία να ολοκληρώνουν την ύλη και πρακτικά οι μαθητές όλων των σχολείων να μαθαίνουν τα ίδια πράγματα. Δεν είναι όμως έτσι. Το ενιαίο της ύλης εξασφαλίζεται από τα κοινά βιβλία και τα κοινά αναλυτικά προγράμματα.\nΑπό κει και πέρα, όμως, δεν μπορεί να αναιρεθούν η ταξικότητα της Εκπαίδευσης, οι διαφορετικές αφετηρίες των σχολείων και των μαθητών αλλά και οι διαφορές από περιοχή σε περιοχή.\nΗ «τράπεζα» δεν αναιρεί, αλλά αντίθετα εντείνει αυτές τις ταξικές διαφορές, αφού εντελώς διαφορετική δυνατότητα προετοιμασίας θα έχει ένας μαθητής που μπορεί να κάνει, π.χ., ιδιαίτερα στα μαθήματα που είναι πιο αδύνατος ή αυτός που μπορεί να κάνει φροντιστήριο, από το παιδί που δεν έχει τέτοια οικονομική δυνατότητα. Ταυτόχρονα, τα φροντιστήρια θα διευρύνουν την πελατεία τους από ακόμα μικρότερες ηλικίες.\nΔεν είναι τυχαίο ότι οι ιδιοκτήτες των φροντιστηρίων υποδέχτηκαν με ικανοποίηση την «τράπεζα» λέγοντας ότι... ανεβάζει το επίπεδο των εξετάσεων.\nΤο επίπεδο όμως του σχολείου δεν ανεβαίνει από τις εξετάσεις, αλλά, κατά πρώτο λόγο, από το πώς διαπαιδαγωγούνται τα παιδιά και ακόμα από το τι και πώς μαθαίνουν. Η «τράπεζα» είναι ένα μέτρο που τυποποιεί τη διαδικασία της μάθησης, αφού οι μαθητές θα καταλήξουν να διαβάζουν πιο πολύ τα τυποποιημένα προς εξέταση θέματα, παρά τα βιβλία τους.\nΠαράλληλα, οι εκπαιδευτικοί θα χάνουν όλο και περισσότερο τον παιδαγωγικό τους ρόλο και θα μετατρέπονται σε προγυμναστές εξετάσεων. Με το νέο σύστημα συνολικά, το Λύκειο προσδένεται ακόμα πιο έντονα στη διαδικασία της πρόσβασης στην Ανώτατη Εκπαίδευση και χάνει ακόμα περισσότερο το μορφωτικό του ρόλο.\nΑυτό το «νέο Λύκειο» θα αποθαρρύνει ακόμα περισσότερους μαθητές από το να το επιλέξουν και θα σπρώξει περισσότερα παιδιά των λαϊκών στρωμάτων εκτός Εκπαίδευσης μετά το Γυμνάσιο. Εξάλλου, λαμβάνοντας υπόψη και τον υψηλό βαθμό δυσκολίας των θεμάτων, εκπαιδευτικοί εκτιμούν ότι απευθύνονται σε ένα 25 - 30% των μαθητών, άρα στόχος αυτών των θεμάτων δεν είναι η αποτίμηση των γνώσεων των μαθητών, αλλά το... «φιλτράρισμά» τους, δηλαδή το να «κοπούν», να αποθαρρυνθούν, να μη συνεχίσουν κάποιοι το Λύκειο και να δοθεί αντίστοιχο μήνυμα και στις επόμενες γενιές.\nΕιδικά για φέτος, για τους μαθητές της Α' Λυκείου η αδικία του νέου συστήματος είναι διπλή. Η «τράπεζα θεμάτων» άνοιξε μόλις τρεις μέρες πριν την έναρξη των εξετάσεων και περιλαμβάνει συνολικά πάνω από 9.000 θέματα!\nΠρακτικά, είναι αδύνατο για τους μαθητές της\nφετινής Α' Λυκείου να προετοιμαστούν πάνω σε αυτά.\nΑυτό, όμως, δεν θα συμβεί για τους μαθητές που θα πάνε την επόμενη χρονιά στην Α' Λυκείου, αφού αυτά τα παιδιά, οι μαθητές της Γ' Γυμνασίου, έχουν στη διάθεσή τους από τώρα τα θέματα της «τράπεζας» και θα τα έχουν στη διάθεσή τους όλη τη χρονιά μέχρι να δώσουν εξετάσεις, οπότε γι' αυτούς τα θέματα των εξετάσεων θα είναι γνωστά και διδαγμένα.\nΕπιπλέον, τα χιλιάδες κενά εκπαιδευτικών που είχαμε από την αρχή της χρονιάς έκαναν πολλούς μήνες να καλυφθούν και σε κάποιες περιπτώσεις δεν καλύφθηκαν και καθόλου. Αυτό είχε ως αποτέλεσμα στα περισσότερα σχολεία να υπάρχουν καθυστερήσεις στην κάλυψη της ύλης, η οποία όμως λόγω της «τράπεζας» έπρεπε πάση θυσία να καλυφθεί.\nΑποτέλεσμα ήταν οι εκπαιδευτικοί να «τρέχουν» τελικά τα κεφάλαια με υπερεντατικούς ρυθμούς και οι μαθητές να μην προλαβαίνουν να αφομοιώσουν ό,τι διδάσκονται. Έμμεσα, ακόμα και το υπουργείο Παιδείας ομολόγησε ότι υπάρχουν σχολεία που δεν κατάφεραν τελικά να ολοκληρώσουν την ύλη σε κάποια μαθήματα.\nΓι' αυτό, εξάλλου, έδωσε τη δυνατότητα μόνο για φέτος να μπορεί να γίνει και δεύτερη κλήρωση θεμάτων από την «τράπεζα» σε κάποιο μάθημα, αν τα θέματα που κληρώθηκαν την πρώτη φορά εμπίπτουν σε ύλη που δεν έχει διδαχθεί.\nΕίναι, λοιπόν, αναγκαίο να δυναμώσει ο αγώνας για να καταργηθεί η «τράπεζα θεμάτων», να μη μετρήσουν οι εξετάσεις των μαθητών της Α' Λυκείου για την πρόσβασή τους με το νέο σύστημα, να μπει φραγμός στη γιγάντωση της παραπαιδείας και στην απώλεια του μορφωτικού χαρακτήρα του Λυκείου.\nΑναρτήθηκε από Crousma στις 5:22 π.μ. Δεν υπάρχουν σχόλια:\nΛαϊκή Συμμαχία, σε αντικαπιταλιστική - αντιμονοπωλιακή κατεύθυνση, η μόνη ελπίδα για το σήμερα και το αύριο του λαού...\nΠολλή συζήτηση γίνεται σχετικά με τον ανασχηματισμό που ετοιμάζεται από πλευράς της συγκυβέρνησης. Ο πρόεδρος του ΠΑΣΟΚ και αντιπρόεδρος της κυβέρνησης, σε προχτεσινή του δήλωση, σημείωσε ότι ο ανασχηματισμός δε θα είναι αποσπασμένος από ένα συνολικότερο σχέδιο πολιτικών πρωτοβουλιών.\nΕίναι σαφές ότι δεν πρόκειται για έναν συνηθισμένο ανασχηματισμό, σαν αυτούς που πραγματοποιούν συχνά οι κυβερνήσεις αντικαθιστώντας υπουργούς. Πρόκειται για μια διαδικασία που θα αξιοποιηθεί, με σαφή στόχο τη διεύρυνση της κοινοβουλευτικής στήριξης της κυβέρνησης.\nΌλοι σημειώνουν ότι υπάρχουν 22 ανεξάρτητοι βουλευτές, ενώ παράλληλα γίνεται κακός χαμός στη ΔΗΜΑΡ και τους ΑΝΕΛ, που έχουν σημαντικό αριθμό βουλευτών. Ακόμη, στη συζήτηση πέφτουν και ονόματα «εξωκοινοβουλευτικών» στελεχών της αστικής τάξης, όπως, π.χ. του Καρατζαφέρη.\nΗ προοπτική ενός τέτοιου ανασχηματισμού συνοδεύεται και από την ανάλογη προπαγάνδα ότι μπορεί να αλλάξει πολιτική η κυβέρνηση, ότι «έλαβε» το μήνυμα που έστειλε ο λαός στις εκλογές.\nΕίναι βασικό σε αυτές τις συνθήκες οι εργαζόμενοι να δουν με επιφυλακτικότητα και με εχθρότητα τα αντιλαϊκά σενάρια που εξυφαίνονται, στοιχείο των οποίων είναι και ο ενδεχόμενος ανασχηματισμός της κυβέρνησης.\nΗ κυβέρνηση μπορεί να ανασχηματιστεί, η αντιλαϊκή πολιτική όμως όχι.\nΜπορεί, επίσης, να πραγματοποιηθούν ορισμένες αλλαγές στο μείγμα διαχείρισης, κυρίως στο ζήτημα που αφορά τη δημοσιονομική αυστηρότητα, αλλαγές που προωθούνται άλλωστε σε πανευρωπαϊκό επίπεδο, η λιτότητα για τους εργαζόμενους όμως δεν θα αλλάξει.\nΤαυτόχρονα με τη συζήτηση περί ανασχηματισμού συνεχίζονται και τα καλέσματα στον ΣΥΡΙΖΑ να αναλάβει τις ευθύνες του, όπως χαρακτηριστικά είπε ο πρόεδρος του ΠΑΣΟΚ.\nΤα καλέσματα αυτά δεν είναι τυχαία ούτε γίνονται για λόγους εντυπώσεων. Το ζήτημα, άλλωστε, το άνοιξε ο ίδιος ο ΣΥΡΙΖΑ θέτοντας 5 ζητήματα στα οποία η κυβέρνηση «δεν μπορεί να προχωρήσει μόνη», χωρίς να «πάρει υπόψη τη γνώμη» του «πρώτου κόμματος» (ενν. τον ΣΥΡΙΖΑ).\nΑν και αυτό το επιχείρημα αξιοποιείται προκειμένου να ασκηθεί πίεση για εκλογές ή κυρίως για να προβάλει ότι μια κυβέρνηση «αναντίστοιχη με τη λαϊκή επιθυμία δεν μπορεί να κυβερνήσει» - μήνυμα που βεβαίως δεν απευθύνεται στην κυβέρνηση αλλά σε «άλλους» (κύκλους του κεφαλαίου, ιμπεριαλιστικά κέντρα κ.ά.) των οποίων η γνώμη μάλλον είναι καθοριστική στο αν και πότε θα γίνουν εκλογές - αποτελεί στην πραγματικότητα βάση για διάλογο.\nΤην ίδια στιγμή, έχει ανοίξει μια παράλληλη συζήτηση για τους όρους συνεννόησης και συνεργασίας του ΣΥΡΙΖΑ με τη σοσιαλδημοκρατία και τη λεγόμενη κεντροαριστερά. Παρόλο που στελέχη του αποκλείουν τη συνεργασία με Βενιζέλο, Παπανδρέου, εντούτοις βάζουν όρους για ένα ενδεχόμενο συνεργασίας (π.χ. να εγκαταλείψει τον μερκελισμό), με δεδομένο μάλιστα ότι η κατάσταση στη ΔΗΜΑΡ συντελεί στις διεργασίες αναμόρφωσης του χώρου.\nΕπιβεβαιώνεται έτσι αυτό που έλεγε το ΚΚΕ προεκλογικά, ότι ο ΣΥΡΙΖΑ ούτε θέλει ούτε μπορεί να αποτελέσει αντίβαρο σε αντιλαϊκά σενάρια, αντίθετα γίνεται μέρος τους.\nΣε αυτήν την κινούμενη άμμο του πολιτικού σκηνικού η συμπόρευση των εργατικών - λαϊκών δυνάμεων με το ΚΚΕ και την πρότασή του για φιλολαϊκή διέξοδο από την κρίση, η ανασυγκρότηση του εργατικού - λαϊκού κινήματος και η προώθηση της Λαϊκής Συμμαχίας σε αντικαπιταλιστική - αντιμονοπωλιακή κατεύθυνση αποτελούν τη μόνη ελπίδα για το σήμερα και το αύριο του λαού.\nΕΦΟΠΛΙΣΤΕΣ - ΚΥΒΕΡΝΗΣΗ Έστειλαν\nεκατοντάδες ανθρώπους μέσα στη φουρτούνα (ΕΔΩ)\nΑναρτήθηκε από Crousma στις 1:34 π.μ. Δεν υπάρχουν σχόλια:\nΟυκρανία: Η αντιδραστική εξουσία του Κιέβου συνεχίζει τον βομβαρδισμό του Σλαβιάνσκ*\n«Οι στρατιωτικές δυνάμεις του Κιέβου επανέλαβαν από το πρωί της Παρασκευής τους βομβαρδισμούς στην πόλη Σλαβιάνσκ της περιφέρειας του Ντονέτσκ, που αποτελεί ένα από τα προπύργια της αντίστασης ενάντια στην πραξικοπηματική κυβέρνηση των φασιστικών και εθνικιστικών δυνάμεων.\nΑπό τους βομβαρδισμούς προκλήθηκε φωτιά σε ένα νοσοκομείο\nγια παιδιά και μία κλινική, χωρίς όμως να αναφερθούν θύματα.\nΤην ίδια ώρα ο νέος «πρόεδρος» της Ουκρανίας Πέτρο Ποροσένκο, ζήτησε την τιμωρία των ενόπλων ομάδων αυτοάμυνας της ανατολικής Ουκρανίας που κατέρριψαν ελικόπτερο του ουκρανικού στρατού, σκοτώνοντας 11 στρατιώτες και έναν στρατηγό χθες, μαύρη ημέρα για τις ουκρανικές ένοπλες δυνάμεις.\n«Είμαι πεπεισμένος ότι οι ένοπλες δυνάμεις μας θα φέρουν εις πέρας την επιχείρηση εκκαθάρισης κατά των τρομοκρατών και ότι οι εγκληματίες που χρηματοδοτεί η Ρωσία θα εξουδετερωθούν ή θα βρεθούν στο εδώλιο του κατηγορουμένου», δήλωσε ο νυν «πρόεδρος» Τουρτσίνοφ τον οποίο θα διαδεχθεί στις 7 Ιουνίου ο Πέτρο Ποροσένκο.\nΑγνοείται η τύχη μελών του ΟΑΣΕ\nO πρωθυπουργός της αυτοανακηρυχθείσας «Λαϊκής Δημοκρατίας» του Ντονέτσκ στην ανατολική Ουκρανία, Αλεξάντρε Μποροντάι, δήλωσε σήμερα ότι δε διαθέτει καμία πληροφορία για τους 4 παρατηρητές του Οργανισμού για την Ασφάλεια και τη Συνεργασία στην Ευρώπη (ΟΑΣΕ) που έχουν εξαφανιστεί από την Τρίτη. «Δεν έχουμε καμία πληροφορία για την υπόθεσή τους. Δε γνωρίζουμε πού βρίσκονται και τους αναζητάμε. Είναι πιθανόν να πρόκειται για προβοκάτσια προκειμένου να μας κατηγορήσουν ψευδώς ότι τους κρατάμε αιχμαλώτους» υποστήριξε ο ίδιος.\nΛίγες ώρες νωρίτερα ο αυτονομιστής «δήμαρχος» του Σλαβιάνσκ, Βιατσεσλάβ Πονομάρεφ, είχε επιβεβαιώσει ότι οι 4 παρατηρητές- ένας Δανός, ένας Εσθονός, ένας Τούρκος και ένας Ελβετός- έχουν συλληφθεί από ένοπλους αυτονομιστές. Σύμφωνα με μια πηγή του ΟΑΣΕ, που δεν θέλησε να κατονομαστεί, οι παρατηρητές κρατούνται στην περιοχή του Λουχάνσκ.\nΑπαντώντας σε ερώτηση που του τέθηκε για τις δηλώσεις του Πονομάρεφ, ο Μποροντάι κράτησε αποστάσεις ενώ αστειεύτηκε για την τάση του δημάρχου του Σλαβιάνσκ να «μεγαλοποιεί τα πράγματα».\nΣυλλήψεις φασιστών του Δεξιού Τομέα\nΗ Ομοσπονδιακή Υπηρεσία Ασφαλείας της Ρωσίας ανακοίνωσε ότι συνέλαβε τέσσερα μέλη ενός πυρήνα του Δεξιού Τομέα που προετοίμαζαν τρομοκρατικές επιθέσεις στην Κριμαία ενόψει των εορτασμών 9 του Μάη.\nΟι συλληφθέντες σχεδίαζαν να κάψουν τα γραφεία φιλορωσικών οργανώσεων στην πρωτεύουσα της χερσονήσου, Συμφερόπολη και στη συνέχεια να χρησιμοποιήσουν αυτοσχέδιους εκρηκτικούς μηχανισμούς για να καταστρέψουν ένα μνημείο του Β Παγκοσμίου Πολέμου και ένα άγαλμα του Λένιν. Οι συλληφθέντες κατηγορούνται για τρομοκρατία και παράνομη κατοχή όπλων και εκρηκτικών».\n"ΟΥΚΡΑΝΙΑ Σφοδρές μάχες στο Σλαβιάνσκ" (ΕΔΩ)\nΑναρτήθηκε από Crousma στις 7:45 π.μ. Δεν υπάρχουν σχόλια:\nΑναρτήθηκε από Crousma στις 2:57 π.μ. Δεν υπάρχουν σχόλια:\n«Κλειδί» η σταθερότητα για τα συμφέροντα του κεφαλαίου\nΜε στόχο την κυβερνητική σταθερότητα ώστε να εφαρμόζεται απρόσκοπτα η αντιλαϊκή πολιτική κεφαλαίου και ΕΕ, συναντήθηκαν χθες το απόγευμα ο πρωθυπουργός και πρόεδρος της ΝΔ Αντ. Σαμαράς, και ο αντιπρόεδρος της κυβέρνησης και πρόεδρος του ΠΑΣΟΚ Ευ. Βενιζέλος.\nΣυζήτησαν για τα πρόσφατα εκλογικά αποτελέσματα και σχεδίασαν τις επόμενες κινήσεις τους ώστε να μην αμφισβητηθεί η ικανότητα του κυβερνητικού σχήματος να φέρει σε πέρας τα μέτρα που απαιτούνται προς διασφάλιση νέων κερδών για το μεγάλο κεφάλαιο.\nΕστίασαν εξάλλου στα χαμηλά ποσοστά κομμάτων (ΔΗΜΑΡ, ΑΝΕΛ) από τα οποία μπορούν να αντλήσουν τώρα στήριξη ή και στελέχη, ακόμα και συμμετοχή τους στην κυβέρνηση.\nΕπίσης, συζήτησαν και για το επικείμενο ανασχηματισμό ο οποίος φαίνεται να μετατίθεται χρονικά, για μετά τα μέσα Ιούνη. Σε κάθε περίπτωση το ΠΑΣΟΚ - «Ελιά» παζαρεύει περισσότερες και καλύτερες θέσεις (π.χ. με τοποθέτηση Λοβέρδου σε παραγωγικό υπουργείο) θεωρώντας ότι μετά το «συνδυαστικό αποτέλεσμα» ευρωεκλογών και τοπικοδιοικητικών εκλογών αυξήθηκε το «ειδικό βάρος» της παράταξης.\nΠαραπέρα, η κυβέρνηση δρομολογεί κι άλλα μέτρα ενίσχυσης των μονοπωλιακών ομίλων, όπως νέες μειώσεις στη φορολόγησή τους και στο ενεργειακό κόστος για τους μεγαλοβιομήχανους, τάζοντας παράλληλα αποκατάσταση κάποιων «αδικιών», αναφερόμενοι ουσιαστικά στη διαχείριση της ακραίας φτώχειας.\nΔιαφορετική προσέγγιση καταγράφεται μεταξύ Σαμαρά - Βενιζέλου γύρω από το θέμα του εκλογικού νόμου και το πώς αυτός μπορεί να διευκολύνει τη συγκρότηση σταθερών αστικών κυβερνήσεων:\nΗ ΝΔ φέρεται να απορρίπτει το αίτημα του ΠΑΣΟΚ για αλλαγή του εκλογικού νόμου με κατάργηση του μπόνους των 50 εδρών για το πρώτο κόμμα, εκτιμώντας ότι κάτι τέτοιο δε θα συνέβαλε στο στόχο για εξασφάλιση σταθερών κυβερνήσεων.\nΑπό την πλευρά του ΠΑΣΟΚ, πέρα από την πολιτική πίεση προς το ΣΥΡΙΖΑ (που παλαιότερα, ως ελάσσονα αντιπολίτευση, ξιφουλκούσε υπέρ της απλής αναλογικής, και τώρα εν αναμονή εξουσίας την παραπέμπει στις ελληνικές καλένδες), τάσσεται με την άποψη ότι μια τέτοια αλλαγή θα έδινε μεγαλύτερη ώθηση στις κυβερνητικές συνεργασίες.\nΔιαφωνία φαίνεται να υπάρχει και σε σχέση με το ζήτημα του χρόνου προώθησης της συνταγματικής αναθεώρησης: Το ΠΑΣΟΚ διαφωνεί με τη θέληση του πρωθυπουργού να κινήσει άμεσα τις σχετικές διαδικασίες, θεωρώντας ότι δεν υπάρχει τώρα η αναγκαία συναίνεση από το ΣΥΡΙΖΑ, άρα δεν εξασφαλίζεται ότι θα προχωρήσουν απρόσκοπτα οι ρυθμίσεις που χρειάζεται πραγματικά η αστική τάξη για να κατοχυρώσει την εξουσία της στις σύγχρονες συνθήκες.\nΒγαίνοντας ο Ευ. Βενιζέλος από τη σύσκεψη με τον Αντ. Σαμαρά είπε πως είχαν μια πρώτη συστηματική συζήτηση για το αποτέλεσμα των εκλογών και τα μηνύματα που έστειλαν οι Ελληνες πολίτες, σημειώνοντας ότι «υποχρέωσή μας είναι να ανταποκριθούμε στις ανάγκες των ανθρώπων και να δώσουμε λύσεις σε αυτά που όλοι ξέρουμε ότι είναι τα μεγάλα προβλήματα».\nΈσπευσε βέβαια να συμπληρώσει ότι «το πρώτο ζήτημα είναι με ασφάλεια και σταθερότητα να ολοκληρώσουμε την έξοδο από την κρίση», «το έθνος να ενωθεί και πάλι γιατί είναι διχασμένο σε λάθος βάση, όλοι μαζί», «όλες οι δημιουργικές δυνάμεις του τόπου να συστρατευτούμε». Όπερ σημαίνει να υποταχθεί ο λαός στα κελεύσματα των μονοπωλίων, να δεχτεί νέα αντιλαϊκά μέτρα, καπιταλιστικές αναδιαρθρώσεις που η κυβέρνηση χαρακτηρίζει αναγκαίες.\nΠαραπέρα προανήγγειλε ότι η κυβέρνηση θα αναλάβει μια σειρά «μεγάλες πολιτικές πρωτοβουλίες», συμπεριλαμβάνοντας σε αυτές και τον ανασχηματισμό. Μεταθέτοντάς τον, βέβαια, για αργότερα είπε ότι «χρειάζεται μια προετοιμασία», ότι «θα γίνει με όρους πολιτικούς, τη στιγμή που πρέπει» και ότι θα ληφθούν υπόψη οι υποχρεώσεις που έχει η χώρα σαν προεδρία στο Συμβούλιο της ΕΕ, άτυπες συνόδους υπουργών που γίνονται τον Ιούνη.\nΣυμπλήρωσε, τέλος, ότι η συζήτηση με τον Αντ. Σαμαρά έγινε για όλα τα θέματα που περιλαμβάνονται στην προγραμματική συμφωνία μεταξύ ΝΔ - ΠΑΣΟΚ του Ιούνη 2012, άρα και για την αλλαγή στον εκλογικό νόμο (το σημείο 35 της εν λόγω συμφωνίας).\nΝωρίτερα, το μεσημέρι, επισκεπτόμενος ο Σαμαράς τον πρόεδρο της Δημοκρατίας Κ. Παπούλια έκανε για άλλη μια φορά σαφές το στίγμα της κυβερνητικής πολιτικής υποστηρίζοντας: «Το κλειδί είναι η πολιτική σταθερότητα και αυτό το δρόμο της πολιτικής σταθερότητας είμαστε αποφασισμένοι ως κυβέρνηση να τον βαδίσουμε μέχρι τέλους».\nΌπως είπε, στόχος του «είναι η ανάπτυξη γιατί μέσα από αυτή θα διορθώσουμε και τις πολλές αδικίες που έχουν γίνει», όταν στην πραγματικότητα η όποια καπιταλιστική ανάπτυξη όχι μόνο δε θα «διορθώσει αδικίες», αλλά θα πατήσει πάνω στα ερείπια των εργατικών - λαϊκών δικαιωμάτων.\nΣτο πλαίσιο των συνολικότερων διεργασιών στο αστικό πολιτικό σύστημα, αυτή η φράση «φοριέται» όλο και πιο πολύ το τελευταίο διάστημα, πολύ περισσότερο μάλιστα στις μέρες που έχουν μεσολαβήσει μετά τις ευρωεκλογές.\nΝα μην προχωρήσει δίχως την «ευρύτερη πολιτική συναίνεση», κάλεσε ο Αλ. Τσίπρας τον Αντ. Σαμαρά, σε ό,τι αφορά τα θέματα της διαχείρισης του χρέους, των ιδιωτικοποιήσεων, του διορισμού επιτρόπου στην ΕΕ και διοικητή στην Τράπεζα της Ελλάδας.\n«Να πάρουμε πρωτοβουλίες για συναίνεση και συνεννόηση», ανέφερε προχτές σε συνέντευξη Τύπου ο Ευ. Βενιζέλος, προτάσσοντας κι αυτός συγκεκριμένα ζητήματα, όπως είναι η διαπραγμάτευση για το χρέος, το θεσμικό πλαίσιο και ο εκλογικός νόμος, η εξωτερική πολιτική και η πολιτική Άμυνας.\n«Ελάτε έστω και σαν παρατηρητές στη διαπραγμάτευση», καλούσε τις προάλλες τον ΣΥΡΙΖΑ ο κυβερνητικός εκπρόσωπος, Σ. Κεδίκογλου.\nΤο θέμα της «εθνικής συνεννόησης» θέτουν όλο και πιο συχνά όλα σχεδόν τα αστικά ΜΜΕ, ενώ αντίστοιχες εκκλήσεις απηύθυναν και οι βιομήχανοι στην προχτεσινή συνέλευση του ΣΕΒ.\nΑντικειμενικά, πίσω από την κοκορομαχία των κομμάτων της αστικής διαχείρισης, είναι πια «φως φανάρι» ότι κάτι «ψήνεται», ότι έχουν πέσει συγκεκριμένα ζητήματα στο τραπέζι ενός διαλόγου με φόντο τα συνολικότερα συμφέροντα της ελληνικής αστικής τάξης, ενός «πάρε - δώσε» από το οποίο τίποτα το θετικό δεν έχει να περιμένει ο λαός.\nΤο κοινό έδαφος για αυτό το διάλογο μεταξύ τους υπάρχει: είναι η στρατηγική τους σύμπλευση στην προσπάθεια στήριξης της ανάκαμψης της καπιταλιστικής κερδοφορίας, η σύμπλευσή τους στο πλαίσιο της ΕΕ και της Ευρωζώνης, η σύμπλευσή τους στην προσπάθεια να συμβάλουν στην αναπαλαίωση του πολιτικού σκηνικού.\nΔηλαδή τα διαφορετικά μείγματα διαχείρισης που προτάσσουν τα κόμματα της συγκυβέρνησης και ο ΣΥΡΙΖΑ, μπορεί μεταξύ άλλων να «ακουμπάνε» περισσότερο ή λιγότερο το καθένα τους σε διαφορετικά τμήματα του ντόπιου κεφαλαίου, καθώς και σε διαφορετικά κέντρα σε διεθνές επίπεδο, ωστόσο και τα δύο εντάσσονται στον ίδιο στρατηγικό στόχο.\nΑπό τη στιγμή μάλιστα που υπάρχουν σημάδια ότι βασικό τμήμα του ελληνικού κεφαλαίου προσανατολίζεται στην ανάγκη για αλλαγή του μείγματος διαχείρισης, θεωρώντας ότι κάτι τέτοιο μπορεί να υπηρετήσει καλύτερα τις σύγχρονες ανάγκες του, είναι φυσικό τα όρια ανάμεσα στα δύο μείγματα να «θολώνουν» πολλές φορές και η αναζήτηση «συναινέσεων» πάνω στα κρίσιμα για το κεφάλαιο θέματα να βγαίνει όλο και πιο συχνά στο προσκήνιο, και στο πολιτικό επίπεδο.\nΕίναι χαρακτηριστικός π.χ. ο τρόπος που χαιρέτισε ο απερχόμενος πρόεδρος του ΣΕΒ, Δ. Δασκαλόπουλος, το εκλογικό αποτέλεσμα, σημειώνοντας ότι «αποτύπωσε τη λαϊκή δυσφορία και την ανάγκη του λαού για ελπίδα (...) απονομιμοποίησε τις πολιτικές της ύφεσης».\nΤα αντιλαϊκά σενάρια που βρίσκονται σε πλήρη εξέλιξη κυμαίνονται από τη συνεννόηση των κομμάτων της αστικής διαχείρισης για τη «συναινετική» προώθηση των κύριων θεμάτων που απασχολούν το κεφάλαιο και φτάνουν μέχρι την καλλιέργεια εδάφους για τη συγκρότηση κυβέρνησης «μεγάλου συνασπισμού» αν κάτι τέτοιο καταστεί αναγκαίο για τη ντόπια αστική τάξη.\nΕπιβεβαιώνουν και αυτά τα όσα λέγαμε προεκλογικά: Το ΚΚΕ είναι η μόνη δύναμη που δε μεταμορφώνεται και δε μεταλλάσσεται, η ενίσχυσή του είναι η μόνη που δε «μεταγγίζεται» στα διάφορα αντιλαϊκά παζάρια.\nΤο ΚΚΕ δε δεσμεύεται από αντιλαϊκές αποφάσεις, ανέντιμες υπογραφές και επικίνδυνες συναινέσεις, η ολόπλευρη ισχυροποίησή του είναι η μόνη που δίνει δύναμη στο λαό και το κίνημά του να αντιπαλέψει την επίθεση σε βάρος του, είναι αυτή που ισχυροποιεί την προοπτική της πραγματικής ανατροπής.\nΑναρτήθηκε από Crousma στις 12:38 π.μ. Δεν υπάρχουν σχόλια:\nΌποιος κρατάει ίσες αποστάσεις ανάμεσα στα\nδύο μεγάλα κόμματα θα τον πατήσει το τρένο!\nΤην ευθεία αυτή απειλή εκτόξευσε ο κ. Παπαδημούλης του ΣΥΡΙΖΑ, προχτές βράδυ, μιλώντας στο ΜΕΓΚΑ. Δηλαδή; Όποιο κόμμα αρνηθεί να συμπλεύσει ή με τη ΝΔ ή με τον ΣΥΡΙΖΑ θα το λιώσουν; Αυτό εννοεί ο κ. Παπαδημούλης;\nΈχουν προσαρμοστεί για τα καλά στην ευθύνη της αστικής διαχείρισης, έχει μπει τόσο στο πετσί τους ο ρόλος του εταίρου στο αστικό πολιτικό σύστημα που βιάζονται να δείξουν στο κεφάλαιο και τους έξωθεν συμμάχους του, δίνοντας εξετάσεις, ότι μπορούν να γίνουν καταλύτης στην κοινωνική συναίνεση και συνοχή.\nΑλλά, ποια κόμματα εννοεί;\nΞέρει ότι όλα πλην ΚΚΕ είναι πρόθυμα να παίξουν το ρόλο της «τσόντας», αφού όλα τον ίδιο «αφέντη» υπηρετούν. Ξέρει ότι όπως ΝΔ και ΠΑΣΟΚ συνεργάστηκαν, έτσι και ο ΣΥΡΙΖΑ, όταν έρθει η ώρα να «χορέψει», θα βρει συνοδούς. Μέχρι για «μεγάλο συνασπισμό» προετοιμάζεται.\nΆρα; Εμμέσως πλην σαφώς απειλεί το ΚΚΕ. Μόνο που «σε τούτα δω τα μάρμαρα κακιά σκουριά δεν πιάνει»...\n«Το 'χει πει κι ο Στάλιν: "Καλύτερα ο Μπέος παρά ο Συριζαίος"». Τίτλος άρθρου στη χτεσινή «Αυγή».\nΔείχνει μια τρισάθλια και ελεεινή προπαγάνδα που έγραψε ένας κατ' επανάληψη αντικομμουνιστής, ο γνωστός Αναδρανιστάκης.\nΓιατί δε βρήκε ίχνος αυτοκριτικής στην ανακοίνωση της ΚΕ του ΚΚΕ, επειδή ο ΣΥΡΙΖΑ δεν πήρε το Δήμο του Βόλου! Γιατί, δηλαδή, δεν μπήκε στη λογική του «μικρότερου κακού», γιατί δεν έσπειρε αυταπάτες για τον υποψήφιο ενός κόμματος που υπερασπίζεται την ΕΕ, τη συμμετοχή στο ευρώ, τις ΣΔΙΤ, την «υγιή επιχειρηματικότητα» κ.ά.\nΒεβαίως, εδώ μπορεί να πει κανείς ότι και η ανοησία του είναι μνημειώδης αφού αναζητά αυτοκριτική στο ΚΚΕ, αντί στον ΣΥΡΙΖΑ που έχασε το δήμο. Αλλά η αντικομμουνιστική κατρακύλα τους δεν έχει πάτο.\n«Όλοι έχουν ευθύνη για τις ακρότητες, τις υπερβολές, την έλλειψη εθνικής συνεννόησης στα στοιχειώδη. Πρέπει, όμως, να υπάρχει ένα θεσμικό όριο, ένα φράγμα στην υπερβολή, το οποίο δεν θα ξεπερνά κανείς που κατέχει υπεύθυνη θεσμική θέση.\nΟ αρχηγός της αξιωματικής αντιπολίτευσης δεν μπορεί να έχει βέτο για το ποιος θα αναλάβει την Τράπεζα της Ελλάδος ούτε να απειλεί ότι δεν θα αναγνωρίσει Πρόεδρο που θα εκλέξει η σημερινή Βουλή.\nΤην ίδια στιγμή, βεβαίως, θα έπρεπε ο πρωθυπουργός να έχει προσκαλέσει τον κ. Τσίπρα, προκειμένου να συζητήσουν μαζί τα μεγάλα και ευαίσθητα» («Καθημερινή» 28/5/2014).\nΔεν είναι πρώτη φορά που ο αστικός Τύπος θέτει το ζήτημα της λεγόμενης «εθνικής συνεννόησης», δηλαδή της συνεννόησης και συναίνεσης των κομμάτων της κυβέρνησης και της αξιωματικής αντιπολίτευσης για την προώθηση των βασικών και κρίσιμων (αν όχι όλων) θεμάτων που απασχολούν το κεφάλαιο.\nΥπενθυμίζει ενίοτε και την πιθανότητα, αν καταστεί αναγκαίο, για κυβερνήσεις «μεγάλου συνασπισμού», προετοιμάζοντας το έδαφος.\nΑπό τη στήλη "Από...μέρα σε μέρα" του Ριζοσπάστη.\nΑναρτήθηκε από Crousma στις 3:53 μ.μ. Δεν υπάρχουν σχόλια:\nΧωρίς περίθαλψη και φάρμακα όποιος δεν πληρώνει εισφορές\nΣε τραγική κατάσταση εκατοντάδες\nχιλιάδες λαϊκά νοικοκυριά\nΤη στέρηση του δικαιώματος να έχουν ιατροφαρμακευτική περίθαλψη όσοι αυτοαπασχολούμενοι και ΕΒΕ αδυνατούν να καταβάλουν τις εισφορές τους στον ΟΑΕΕ επαναλαμβάνει το υπουργείο Εργασίας με προχτεσινή εγκύκλιο.\nΣύμφωνα με τη νομοθεσία, στην περίπτωση που ο ασφαλισμένος διακόψει την άσκηση του επαγγέλματός του, δικαιούται παροχές του κλάδου Υγείας για ένα έτος από τη διακοπή της ασφάλισης, εφόσον έχει εξοφλήσει τις εισφορές του ή τις έχει ρυθμίσει και τηρεί τους όρους της ρύθμισης.\nΔηλαδή, μετά από τον ένα χρόνο, ή αν δεν καταφέρει να ανταποκριθεί στους όρους που βάζει η νομοθεσία, ο αυτοαπασχολούμενος είναι κυριολεκτικά ξεκρέμαστος, χωρίς δικαίωμα σε περίθαλψη και φάρμακα.\nΑποτέλεσμα αυτής της νομοθεσίας, που με τον πιο βάρβαρο τρόπο συνδέει την ιατροφαρμακευτική περίθαλψη με τις παροχές των εργαζομένων στα ταμεία, είναι χιλιάδες αυτοαπασχολούμενοι και μικροί ΕΒΕ να μη δικαιούνται στοιχειώδεις υπηρεσίες για την υγεία των ίδιων και της οικογένειάς τους.\nΣύμφωνα με στοιχεία του ΟΑΕΕ, το 2012, από τους 774.000 ασφαλισμένους, οι 380.000 δεν μπόρεσαν να πληρώσουν εισφορές και δεν έχουν ιατροφαρμακευτική περίθαλψη.\nΑκόμα, οι καθυστερημένες οφειλές έφτασαν το 2012 στα 5,9 δις ευρώ από 3 δις το 2011. Να σημειωθεί ότι την ίδια ώρα η κρατική επιχορήγηση από 1.315 εκατ. ευρώ το 2012 υποχώρησε στα 800 εκατ. το 2013 (-39,2%), επιδεινώνοντας κι άλλο τα οικονομικά του ΟΑΕΕ.\nΠαράλληλα, οι κυβερνήσεις του κεφαλαίου έχουν καταληστέψει τα αποθεματικά του ΟΑΕΕ, με αλλεπάλληλους νόμους τις τελευταίες δεκαετίες, όπως έχει γίνει και στο σύνολο των ασφαλιστικών ταμείων.\nΈτσι, ενώ ο ΟΑΕΕ θα έπρεπε να διαθέτει 48,8 δις ευρώ αποθεματικά, σύμφωνα με αναλογιστική μελέτη του 2008, τη συγκεκριμένη χρονιά είχε στα ταμεία του μόλις 588 εκατ. ευρώ!\nΑπό τη στήλη "ΚΟΙΝΩΝΙΚΗ ΣΥΜΜΑΧΙΑ" του Ριζοσπάστη.\nΑναρτήθηκε από Crousma στις 1:20 μ.μ. Δεν υπάρχουν σχόλια:\n"Η εργατική δύναμη είναι παραγωγός πλούτου και ποτέ κόστος. Τελεία και παύλα"\nΈτοιμο για την πλήρη παράδοσή του στα μονοπώλια*\n«Η εργασία όπως και η γη αποτελούν τη μοναδική πηγή πλούτου. Το ίδιο το κεφάλαιο δεν είναι τίποτα άλλο από συσσωρευμένο προϊόν της εργασίας...»\n«Η μοναδική όμως αξία χρήσης, που όταν καταναλώνεται παράγει κέρδος, είναι η εργατική δύναμη». (Το Χρήμα ως Κέρδος)\nΠου σημαίνει ότι, η εργατική δύναμη είναι\nπαραγωγός πλούτου και ποτέ κόστος. Τελεία και παύλα.\nΤην ερχόμενη βδομάδα αναμένεται να ανακοινωθούν από το ΤΑΙΠΕΔ ποιοι μονοπωλιακοί όμιλοι, από τους έξι που έχουν εκδηλώσει ενδιαφέρον για το 67% των μετοχών του ΟΛΠ ΑΕ, θα περάσουν στη δεύτερη φάση του διαγωνισμού.\nΤαυτόχρονα, χτες ανακοινώθηκαν από την κυβερνητική διοίκηση του ΟΛΠ τα οικονομικά αποτελέσματα του Οργανισμού, τα οποία επί της ουσίας αποτελούν διαφήμιση προς τους επίδοξους μνηστήρες για τις δυνατότητες του λιμανιού.\nΠαράλληλα, αποτυπώνουν την ένταση της εκμετάλλευσης των εργαζομένων, καθώς αναφέρεται ότι «το μέσο κόστος εργασίας επί του κύκλου εργασιών μειώθηκε σε 46,4% έναντι 71% του 2009 και 52% του 2012», με αποτέλεσμα, όπως αναφέρεται, το μέσο κόστος εργασίας «να είναι πλήρως ανταγωνιστικό με το μέσο όρο των ευρωπαϊκών λιμανιών».\nΥπενθυμίζεται ότι οι 6 μονοπωλιακοί όμιλοι που διεκδικούν το λιμάνι του Πειραιά είναι οι «APM Terminal», «Cosco», «Ports America Group Holdings», «Cartesian Capital Group», «International Container Terminal Services» και η «Utilico Emerging Markets Limited».\nΌπως αναφέρεται στα στοιχεία που έδωσε στη δημοσιότητα ο ΟΛΠ, οι μονοπωλιακοί όμιλοι θα βάλουν στο χέρι το 8ο ανάμεσα στα 10 μεγαλύτερα λιμάνια της Ευρώπης.\nΜία τεράστια λιμενική υποδομή χτισμένη από το μόχθο του εργαζόμενου λαού, με σημαντική γεωστρατηγική θέση, όπου μόνο το 2013 διακινήθηκαν από και προς τα νησιά της χώρας κοντά 16 εκατομμύρια επιβάτες, με προβλήτες που μπορούν να εξυπηρετήσουν κάθε μεγέθους πλοίο. Χώρια το γεγονός ότι για τα κέρδη των μονοπωλίων βρίσκονται σε εξέλιξη και έργα, όπως η επέκταση του νοτίου λιμένα κρουαζιέρας ύψους 100 εκατομμυρίων ευρώ.\nΌσον αφορά τα οικονομικά αποτελέσματα, καταγράφηκε αύξηση των κερδών του ΟΛΠ κατά 30% σε σχέση με το 2012, καθώς τα κέρδη προ φόρων ανήλθαν σε 11.824.617 ευρώ έναντι 9.098.886 του 2012.\nΣτα κέρδη συμπεριλαμβάνεται η δραστική μείωση των αποδοχών των εργαζομένων κατά 35% και συνολικά το χτύπημα των εργασιακών τους δικαιωμάτων.\nΜάλιστα, ειδικά για το «χτύπημα» στους εργαζόμενους ο πρόεδρος και διευθύνων σύμβουλος του ΟΛΠ, Γ. Ανωμερίτης, σε σχετική του δήλωση ανέφερε: «Σημειώνεται ότι βάση του Ν.4172/2013 καταργήθηκαν όλα τα ιστορικά προνόμια του ΟΛΠ με τα οποία είχε εξοπλισθεί από το 1950 και, επομένως, τα οικονομικά στοιχεία του 2013 αφορούν έναν πλήρως ανταγωνιστικό ΟΛΠ».\nΟ νόμος και τα «ιστορικά προνόμια» αφορούν τα εργασιακά δικαιώματα που είχαν κατακτήσει οι εργαζόμενοι του Οργανισμού.\n*Από τη στήλη "ΟΙΚΟΝΟΜΙΑ" του Ριζοσπάστη.\nΑναρτήθηκε από Crousma στις 7:25 π.μ. Δεν υπάρχουν σχόλια:\nΛέσχη Μπίλντερμπεργκ: Τα «καυτά» θέματα στην ατζέντα της ιμπεριαλιστικής σύναξης\nΞεκινάει σήμερα Πέμπτη 29 Μαΐου -θα διαρκέσει έως την 1η Ιουνίου- στην Κοπεγχάγη η ετήσια συνεδρίαση της διαβόητης Λέσχης Μπίλντερμπεργκ, αυτού του κλειστού κλαμπ της πλουτοκρατίας, με τη συμμετοχή περίπου 140 διαλεχτών εκπροσώπων αστικών κυβερνήσεων, αστικών κομμάτων, ιμπεριαλιστικών οργανισμών, καθώς και στελεχών δημοσιογραφικών οργανισμών, καθηγητών πανεπιστημίων και βέβαια επιχειρηματιών από 17 ευρωπαϊκές χώρες, καθώς και από τις ΗΠΑ, τον Καναδά, την Κίνα και την Τουρκία.\nΚατά καιρούς, από τις συνεδριάσεις της Λέσχης Μπίλντερμπεργκ έχουν παρελάσει Έλληνες πρωθυπουργοί, υπουργοί αστικών κυβερνήσεων, καθώς και πλήθος εφοπλιστών, τραπεζιτών και άλλων μεγαλοεπιχειρηματιών.\nΑπό την Ελλάδα, φέτος συμμετέχουν ο Γιώργος Ζανιάς, διοικητής της Εθνικής Τράπεζας, ο Λουκάς Τσούκαλης, πρόεδρος του ΕΛΙΑΜΕΠ και η Αλεξάνδρα Μητσοτάκη (Action Aid Hellas).\nΣτη σύναξη της Λέσχης Μπίλντερμπεργκ συμμετέχουν επίσης φέτος, όπως είναι αναμενόμενο για ένα τέτοιο κλαμπ, διαλεχτοί εκπρόσωποι ιμπεριαλιστικών οργανισμών και πολυεθνικών, όπως: Κριστίν Λαγκάρντ (ΔΝΤ), Αντερς Φογκ Ράσμουσεν (γενικός γραμματέας του ΝΑΤΟ), Γιόζεφ Άκερμαν (Deutsche Bank), Αλεξάντερ Κιθ (πρώην διευθυντής της NSA), Ρόμπερτ Ζέλικ (Goldman Sachs), Μπρους Κατζ (Brookings Institution), Τσενγκ Λι (Brookings Institution), Έρικ Σμιντ (Google), Κρεγκ Μούντι (Microsoft), Ράιντ Χόφμαν (συνιδρυτής και εκτελεστικός διευθυντής του χώρου κοινωνικής δικτύωσης Linkedln) και οΧένρι Κίσινγκερ.\nΝα θυμίσουμε ότι η Λέσχη Μπίλντερμπεργκ είναι ένα κλειστό κλαμπ -ανεπίσημο ιμπεριαλιστικό όργανο- που ιδρύθηκε το 1954 και πήρε το όνομά της από το ομώνυμο ξενοδοχείο της Ολλανδίας όπου έγινε η πρώτη σύναξη.\nΗ πρωτοβουλία για τη σύστασή της, εν μέσω του Ψυχρού Πολέμου, ανήκε στον Βέλγο πρίγκιπα Βερνάρδο και στον Γιόζεφ Ρέτινγκερ, εξόριστο Πολωνό πολιτικό επιστήμονα, ο οποίος πρωτοστάτησε και στην «Ευρωπαϊκή Κίνηση» που συστήθηκε για να προωθήσει την ευρωπαϊκή ιμπεριαλιστική ενοποίηση.\nΣτόχος της δημιουργίας της διαβόητης Λέσχης Μπίλντερμπεργκ ήταν να συσφίξει τις σχέσεις ανάμεσα στις ΗΠΑ και τη Δυτική Ευρώπη, με σκοπό την ενιαία απάντηση στην αύξηση της επιρροής της Σοβιετικής Ένωσης στους λαούς της Δυτικής Ευρώπης.\nΣτο επίκεντρο των συζητήσεων, σύμφωνα με ανακοίνωση του κλαμπ, βρίσκονται τα παρακάτω ζητήματα: Ουκρανία. Η νέα αρχιτεκτονική στη Μέση Ανατολή. Το μέλλον της Ευρώπης. Το πολιτικό και οικονομικό προφίλ της Κίνας. Η προστασία προσωπικών δεδομένων. Το μέλλον της δημοκρατίας και η παγίδα της «μεσαίας τάξης». Η βιωσιμότητα της ανάκαμψης της οικονομίας. Το δημογραφικό και οι οικονομικές του συνέπειες.\nΣτην ατζέντα, δηλαδή, της σύναξης βρίσκονται μια σειρά «καυτά» θέματα, μπλεγμένα μέσα στις ασίγαστες ενδοκαπιταλιστικές αντιθέσεις. Φυσικά, όπως συμβαίνει πάντα στις συνάξεις της Λέσχης Μπίλντερμπεργκ, η «ομερτά» δεν θα σπάσει και ποτέ δεν θα δουν το φως της δημοσιότητας πρακτικά ή αποφάσεις για το τι συζητήθηκε και τι αποφασίστηκε.\nΌπως, εξάλλου, ξεκαθαρίζει η ίδια η Λέσχη Μπίλντερμπεργκ, «χάρη στη μυστική φύση της συνεδρίασης, οι συμμετέχοντες δεν δεσμεύονται από τις συμβάσεις του αξιώματός τους ή από προσυμφωνημένες θέσεις. Έτσι, μπορούν να ακούσουν, να εκφραστούν και να μάθουν. Δεν υπάρχει λεπτομερής ατζέντα, δεν προτείνονται διακηρύξεις, δεν γίνονται ψηφοφορίες και δεν γίνονται πολιτικές δηλώσεις»...\nΝα θυμίσουμε ότι το Μάη του 2009, όταν η τότε σύνοδος της Λέσχης Μπίλντερμπεργκ φιλοξενήθηκε στον «Αστέρα» Βουλιαγμένης, ήταν και η πρώτη (και μοναδική) φορά που η σύναξη αυτού του κλαμπ βρισκόταν αντιμέτωπη με αγωνιστική λαϊκή κινητοποίηση, σαν κι αυτήν που οργάνωσε τότε το ΚΚΕ (ΕΔΩ)\nΑναρτήθηκε από Crousma στις 6:51 π.μ. Δεν υπάρχουν σχόλια:\nΑναρτήθηκε από Crousma στις 2:13 π.μ. Δεν υπάρχουν σχόλια:\nΟυκρανία: Συνέχιση του μακελειού στα Ανατολικά «υπόσχεται» ο Ποροσένκο\nΣυνεχίζεται η στρατιωτική επιχείρηση της κυβέρνησης των εθνικιστών και φασιστών του Κιέβου στις ανατολικές επαρχίες Ντονέτσκ και Λουγκάνσκ, με τον αριθμό των νεκρών κατοίκων, ενόπλων και αμάχων, από το μακελειό που ξεκίνησε τη Δευτέρα, να ανέρχεται σε δεκάδες, ενδεχομένως και περισσότερους από εκατό.\nΚλιμάκωση προαναγγέλλει ο Ποροσένκο\nΤην ίδια ώρα που η αντιδραστική κυβέρνηση αιματοκυλάει το λαό, ο νεοεκλεγείς πρόεδρος της Ουκρανίας, μεγαλοβιομήχανος Πέτρο Ποροσένκο, με κυνικό τρόπο δήλωνε ότι το μακελειό θα συνεχιστεί.\nΜιλώντας στη γερμανική εφημερίδα «Bild» μαζί με τον πρώην πυγμάχο και νεοεκλεγμένο δήμαρχο του Κιέβου Βιτάλι Κλίτσκο, ο Ποροσένκο δήλωσε ότι «η αντιτρομοκρατική επιχείρηση άρχισε επιτέλους. Δεν θα επιτρέπουμε πλέον στους τρομοκράτες να απάγουν ανθρώπους στο δρόμο και να τους σκοτώνουν, δεν θα τους επιτρέψουμε πλέον να καταλαμβάνουν κτίρια και να περιφρονούν το νόμο».\nΟδοφράγματα και διαδηλώσεις\nΠάντως οι ρωσόφωνοι πολιτοφύλακες και κάτοικοι του Ντονέτσκ και άλλων πόλεων της Ανατολικής Ουκρανίας προετοιμάζονται για ν' αντιμετωπίσουν σφοδρότερη επίθεση τις επόμενες μέρες, φτιάχνουν νέα οδοφράγματα και νέοι κατατάσσονται στις δυνάμεις αυτοάμυνας...\nΣτο μεταξύ, ογδόντα στρατιώτες της Εθνικής Φρουράς, της νεοσύστατης στρατιωτικής μονάδας της πραξικοπηματικής κυβέρνησης του Κιέβου, παραδόθηκαν σε άνδρες των ομάδων αυτοάμυνας, όταν οι τελευταίοι επέδραμαν στη στρατιωτική τους βάση στην επαρχία του Λουγκάνσκ.\nΣύμφωνα με μάρτυρες, η επίθεση διήρκεσε 10 με 15 λεπτά, με ασταμάτητους πυροβολισμούς, ενώ ΜΜΕ αναφέρουν ένα νεκρό από την πλευρά των δυνάμεων αυτοάμυνας. Πηγές των τελευταίων διευκρίνιζαν ότι οι παραδοθέντες θα επιστρέψουν σύντομα στις εστίες τους.\nΣτο μεταξύ, περίπου 3 χιλιάδες ανθρακωρύχοι διαδήλωσαν στους δρόμους του Ντονέτσκ, εκφράζοντας την αντίθεσή τους στην πραξικοπηματική κυβέρνηση της χώρας, τη «χούντα του Κιέβου», όπως την ονόμαζαν.\nΣύλληψη παρατηρητών του ΟΑΣΕ\nΟ αυτοανακηρυχθείς δήμαρχος της πόλης Σλαβιάνσκ της Ανατολικής Ουκρανίας επιβεβαίωσε σήμερα ότι οι δυνάμεις αυτοάμυνας «έχουν συλλάβει» τους τέσσερις παρατηρητές του Οργανισμού για την Ασφάλεια και τη Συνεργασία στην Ευρώπη, με τους οποίους ο Οργανισμός έχει χάσει επαφή από την Τρίτη. «Τους συλλάβαμε. Θα διαπιστώσουμε ποιοι είναι, πού πήγαιναν και για ποιον λόγο και θα τους απελευθερώσουμε», δήλωσε στο ρωσικό πρακτορείο ειδήσεων «Interfax» ο Βιατσεσλάβ Επονομάστε.\nΟ ΟΑΣΕ ανακοίνωσε χθες ότι έχει χάσει την επαφή του με τους τέσσερις παρατηρητές, ένα Δανό, έναν Εσθονό, έναν Τούρκο και έναν Ελβετό, οι οποίοι φέρεται ότι συνελήφθησαν σε μπλόκο των αυτονομιστών το βράδυ της Δευτέρας.\nΑναρτήθηκε από Crousma στις 1:56 π.μ. Δεν υπάρχουν σχόλια:\nΚόντρα σ' αυτές τις διεργασίες, συμφέρον του λαού είναι να δυναμώσει τη δική του παρέμβαση στις εξελίξεις.\nΔιεργασίες και σενάρια*\nΤο αποτέλεσμα των ευρωεκλογών στην Ελλάδα αναζωπύρωσε\nτις διεργασίες ανασύνθεσης του πολιτικού σκηνικού.\nΤα σενάρια και οι αναλύσεις δίνουν και παίρνουν: Τι θα γίνει στην κεντροαριστερά και σε ποια κατεύθυνση θα επιδράσει ο καταποντισμός της ΔΗΜΑΡ;\nΤι ρόλο θα παίξει το Ποτάμι που οι βουλευτές του εντάσσονται στην ευρωομάδα των Σοσιαλιστών;\nΤι μορφή θα πάρει η Ελιά; Τι θα κάνουν οι προερχόμενοι από το ΠΑΣΟΚ «ανεξάρτητοι» βουλευτές;\nΜε ποια κόμματα μπορεί να συγκυβερνήσει ο ΣΥΡΙΖΑ, αν κερδίσει τις επόμενες εκλογές;\nΤι θα γίνει με τους ΑΝΕΛ και τον ΛΑ.Ο.Σ,; Τι ρόλο θα παίξουν τα κόμματα «στα δεξιά της ΝΔ», τα οποία συγκέντρωσαν ποσοστό 17% στις εκλογές;\nΠώς θα διαμορφωθεί ο χάρτης στην κεντροδεξιά; Τι πρωτοβουλίες θα πάρει η ΝΔ για την ανασυγκρότηση του χώρου; Υπάρχει ενδεχόμενο κυβέρνησης «μεγάλου συνασπισμού» ανάμεσα στη ΝΔ και τον ΣΥΡΙΖΑ, με τη συμμετοχή και άλλων κομμάτων;\nΑυτά και άλλα ερωτήματα τροφοδοτούν τα σενάρια\nγια τις πολιτικές εξελίξεις την επομένη των ευρωεκλογών.\nΑπό τη σκοπιά της αστικής τάξης, η συζήτηση αυτή έχει αντικειμενική βάση, καθώς προσπαθεί να εξασφαλίσει εναλλακτικές λύσεις στη διακυβέρνηση. Από τη σκοπιά του λαού, όμως, κανένα από αυτά τα σενάρια δεν έχει σχέση με το πραγματικό του συμφέρον.\nΣε κάθε περίπτωση, ο άξονας γύρω από τον οποίο διεξάγεται η όλη συζήτηση είναι ο εξής: Με ποιους όρους, με ποια υλικά και με ποιες συνεργασίες μπορεί η αστική τάξη να εξασφαλίσει σταθερές κυβερνήσεις, που θα προωθούν την πολιτική της και, ταυτόχρονα, θα διασφαλίζουν την ανοχή, αν όχι τη στήριξη, του λαού στα μέτρα που νομοθετούνται σε βάρος του.\nΠάνω εκεί πρέπει να προβληματιστεί ο λαός, που έχει συσσωρεύσει πείρα από τις προσπάθειες αναπαλαίωσης του πολιτικού σκηνικού. Το παλιό, που και άλλες φορές τού σέρβιραν για «νέο», αξιοποιήθηκε για να ενσωματώσει τις λαϊκές αντιδράσεις, να χειραγωγήσει συνειδήσεις, να βάλει πλάτη στο πέρασμα αντιλαϊκών μέτρων.\nΓια παράδειγμα, από το ΠΑΣΟΚ και τη ΝΔ ξεπήδησαν στο παρελθόν κόμματα και κινήσεις που τίποτα θετικό δεν έφεραν στο λαό. Αντίθετα, χρησιμοποιήθηκαν για να εγκλωβιστεί η δυσαρέσκεια που προκαλούσε η αντιλαϊκή πολιτική των κομμάτων που εναλλάσσονταν στη διακυβέρνηση, να απορροφηθούν κραδασμοί.\nΠολλά από τα πρόσωπα που στελέχωσαν την κυβέρνηση Παπανδρέου, το 2009, προβλήθηκαν ως «φρέσκα» και «άφθαρτα». Ψήφισαν, όμως, μια σειρά από τα πιο βάρβαρα μέτρα σε βάρος του λαού.\nΤο αστικό πολιτικό σύστημα πλασάρει για «φρέσκα» πρόσωπα και κόμματα φτιαγμένα από φθαρμένα υλικά, που δηλώνουν αφοσίωση στον καπιταλιστικό δρόμο ανάπτυξης, στα μονοπώλια και την ΕΕ. Το ίδιο κάνει και τώρα.\nΚόντρα σ' αυτές τις διεργασίες, συμφέρον του λαού\nείναι να δυναμώσει τη δική του παρέμβαση στις εξελίξεις.\nΜε τη συμμετοχή του στην οργανωμένη πάλη, στην προσπάθεια ανασύνταξης και αναζωογόνησης του εργατικού - λαϊκού κινήματος. Με το δυνάμωμα της Λαϊκής Συμμαχίας, που θα βάζει εμπόδια στην αντιλαϊκή πολιτική και θα ανοίγει το δρόμο για την ανατροπή της.\nΑναρτήθηκε από Crousma στις 1:32 π.μ. Δεν υπάρχουν σχόλια:\nΑπό τη θεωρία των «άκρων» στη θεωρία των «αστερίσκων»;... Τόσο θλιβεροί!\nΤη φουσκώνει το σύστημα...\nΠολύ κλάμα έπεσε στα αστικά ΜΜΕ όλη τη βδομάδα ανάμεσα στην πρώτη και τη δεύτερη Κυριακή για την άνοδο της Χρυσής Αυγής στο Δήμο Αθήνας και την Περιφέρεια Αττικής.\nΠανελλαδικά, όμως, στις Περιφέρειες ήταν πίσω από το ΚΚΕ.\nΌλη τη βδομάδα κυριάρχησε στα αστικά ΜΜΕ, στο όνομα ερμηνείας του φαινομένου. Ταυτόχρονα, ξέσπασε το αλισβερίσι με τις ψήφους της Χρυσής Αυγής και ποιος θα τις καρπωθεί σε Αθήνα και Περιφέρεια Αττικής.\nΔόθηκε η δυνατότητα στο εγκληματικό ναζιστικό μόρφωμα να το παίζει ρυθμιστής. Τι καλύτερη απόδειξη ότι το σύστημα προβάλλει το ναζιστικό μόρφωμα ως ένα από τα εργαλεία του για τη στήριξη του συστήματος κόντρα στο εργατικό κίνημα, βοηθώντας το να συσπειρώνει δυνάμεις;\nΠολύ κλάμα έπεφτε, επίσης, στα αστικά ΜΜΕ για την άνοδο, με βάση τις δημοσκοπήσεις, των λεγόμενων ευρωσκεπτικιστικών κομμάτων.\nΕκτιμώντας ότι αυτή η ΕΕ έχει χάσει την αίγλη της στους λαούς, ότι πρέπει να γίνει πιο δημοκρατική, ότι χρειάζεται να ξαναδεί τη λειτουργία των θεσμών της και να δώσει περισσότερες αρμοδιότητες στο Ευρωκοινοβούλιο κ.λπ. Βεβαίως, τα λεγόμενα ευρωσκεπτικιστικά κόμματα, καθένα απ' αυτά θέλει και μια άλλη ΕΕ.\nΣτη Γερμανία, θέλουν την ΕΕ χωρίς το ευρώ. Στη Γαλλία, θέλουν ΕΕ «ελεύθερων εθνικών κρατών». Στη Βρετανία, θέλουν έξοδο από την ΕΕ.\nΌτι κανένα απ' αυτά δεν αμφισβητεί την ΕΕ από τη σκοπιά των λαϊκών συμφερόντων, ίσα ίσα στηρίζει τα μονοπώλια και την εξουσία τους. Επομένως, το κλάμα πάει να συγκαλύψει αυτό το γεγονός.\nΤαυτόχρονα, αποτελούν ένα καλό εργαλείο χειραγώγησης της λαϊκής δυσαρέσκειας απέναντι στην ΕΕ, εμποδίζοντάς την να πάρει αντικαπιταλιστικό - αντιμονοπωλιακό προσανατολισμό...\n«Οι ΗΠΑ αποφάνθηκαν πως νικητής των ευρωεκλογών στην Ελλάδα θα είναι ο Τσίπρας, με μόνη άγνωστη παράμετρο τη διαφορά του από τους Σαμαρά - Βενιζέλο. Διαπίστωση που σημαίνει αλλαγή όχι μόνο του πολιτικού σκηνικού στην Ελλάδα αλλά και των όρων του παιχνιδιού, στον καθορισμό των οποίων επιχειρούν να λάβουν νέα θέση οι ΗΠΑ.\nΣε αυτό το συμπέρασμα οδηγεί η διττή στροφή που φαίνεται να επιχειρούν τελευταία οι ΗΠΑ, τόσο με τις όχι τυχαίες αποκαλύψεις Γκάιτνερ και "Φαϊνάνσιαλ Τάιμς" - στο πλαίσιο κοινών αγγλοσαξονικών συμφερόντων - για το "πλάνο Ζ" και τις συνωμοσίες των Καννών του 2012 όσο και με τη μονομερή αλλαγή τής υπό σύναψη συμφωνίας με την Ελλάδα για την ανταλλαγή φορολογικών στοιχείων»(«Ελευθεροτυπία», 24-25/5/2014).\nΟι έξωθεν παρεμβάσεις δεν έλειψαν και αυτή τη φορά, όπως και στις εκλογές του 2012. Και από τις ΗΠΑ, και από τη Γερμανία. Παρεμβάσεις που καλλιεργούσαν φοβικά διλήμματα στο λαό και τις επιλογές του στις ευρωεκλογές, χειραγωγώντας τον να ενισχύσει κόμματα του αστικού πολιτικού συστήματος. Άλλη μια απόδειξη για το ρόλο και τη συμβολή του ΣΥΡΙΖΑ στη σταθερότητα του συστήματος των μονοπωλίων. Γιατί η αναζήτηση έξωθεν συμμαχιών είναι πασίγνωστη. Και στις ΗΠΑ και στους αντιμερκελιστές στην ΕΕ.\n«Από το αποτέλεσμα των ευρωεκλογών προκύπτουν και δύο αστερίσκοι, το ΚΚΕ και η Χρυσή Αυγή. Δεν είναι, βεβαίως, συγκρίσιμα μεγέθη ένα ιστορικό κόμμα, όπως το ΚΚΕ, με ένα νεοναζιστικό μόρφωμα, όπως η Χρυσή Αυγή.\nΗ ηγεσία του ΚΚΕ, αγνοώντας την ιστορικότητα της συγκυρίας, ακολουθεί μια αντι-ΣΥΡΙΖΑ γραμμή ενός περίκλειστου κάστρου. Η γραμμή αυτή είναι το λιγότερο ιστορικός αναχρονισμός. Το νεοναζιστικό αγκάθι υπάρχει κίνδυνος να γίνει απόστημα αν δεν αντιμετωπιστεί με πολιτικούς και ιδεολογικούς όρους» («Αυγή», 26/5/2014).\nΑπό τη θεωρία των «άκρων» στη θεωρία των «αστερίσκων»;\nΣτο ίδιο τσουβάλι λοιπόν ΚΚΕ και ΧΑ, παρά τη σημείωση για ξεκάρφωμα ότι δεν είναι συγκρίσιμα μεγέθη! Τόσο θλιβεροί!\nΑναρτήθηκε από Crousma στις 2:05 μ.μ. Δεν υπάρχουν σχόλια:


"Θερίζει η πείνα, στα σχολεία της Θεσσαλονίκης" αποκαλύπτει ο πρόεδρος του Σωματείου Κυλικειαρχών Θεσσαλονίκης - OΛΑ ΘΕΣΣΑΛΟΝΙΚΗ !!! "Θερίζει η πείνα, στα σχολεία της Θεσσαλονίκης" αποκαλύπτει ο πρόεδρος του Σωματείου Κυλικειαρχών Θεσσαλονίκης | OΛΑ ΘΕΣΣΑΛΟΝΙΚΗ !!!\n"Θερίζει η πείνα, στα σχολεία της Θεσσαλονίκης" αποκαλύπτει ο πρόεδρος του Σωματείου Κυλικειαρχών Θεσσαλονίκης\n«Σιτίζουμε, ήδη, δωρεάν παιδιά. Δεν μπορείς να μην το δώσεις. Τα βερεσέ πηγαίνουνε σύννεφο», αποκαλύπτει ο πρόεδρος του Σωματείου Κυλικειαρχών Θεσσαλονίκης, Στέφανος Φακούδης, μιλώντας για τα φαινόμενα υποσιτισμού στα σχολεία τη φετινή χρονιά.\nΠεριγράφοντας στον Alpha 989 & Alpha 96,5 την κατάσταση η οποία επικρατεί στα σχολεία, ο κ. Φακούδης υπογραμμίζει ότι βρίσκονται «γύρω στο 30 με 40% κάτω στην πτώση του τζίρου απ’ ότι πέρσι» και αναφέρει ότι ο αριθμός των παιδιών που δεν ψωνίζουν από τα κυλικεία αυξάνεται χρόνο με το χρόνο.\nΜάλιστα ο ίδιος αποδίδει εθελοτυφλία στους κυβερνώντες, πρώην και νυν, λέγοντας πως όταν τους επεσήμαιναν ότι υπάρχουν ακόμη και παιδιά που λιποθυμούν από τον υποσιτισμό, απαντούσαν «αποκλείεται, δεν είναι δυνατόν. Γυρνούσαν το κεφάλι απ’ την άλλη μεριά».\nΕπίσης, τα παιδιά ζητούν από τους κυλικειάρχες να τους γεμίσουν ακόμη και το μπουκαλάκι με νερό, υποστηρίζει ο κ. Φακούδης τονίζοντας την ανάγκη να αλλάξει ο τρόπος με τον οποίο δίδονται στους μαθητές τα γεύματα των δήμων, ούτως ώστε «να μη στιγματίζονται τα παιδιά. Δεν μπορεί τα παιδάκια να περιμένουν ουρά έξω απ’ το γραφείο των διευθυντών και τα πράγματα να ‘ναι σε χαρτοκούτια.»\nOΛΑ ΘΕΣΣΑΛΟΝΙΚΗ !!!: "Θερίζει η πείνα, στα σχολεία της Θεσσαλονίκης" αποκαλύπτει ο πρόεδρος του Σωματείου Κυλικειαρχών Θεσσαλονίκης


KRABO: ΤΟ BEACH BAR ΓΙΑ ΤΟ ΟΠΟΙΟ ΜΙΛΑΕΙ ΟΛΗ Η ΠΟΛΗ | Cool Artisan\nKRABO: ΤΟ BEACH BAR ΓΙΑ ΤΟ ΟΠΟΙΟ ΜΙΛΑΕΙ ΟΛΗ Η ΠΟΛΗ\nΙούνιος 26, 2018 / Fun / 0 comment\nΕίναι μια από τις σπάνιες περιπτώσεις που ένα μαγαζί γίνεται talk of the town από την πρώτη μέρα που ανοίγει τις πόρτες του. Συνδυάζει πολλά θετικά στοιχεία αλλά χωρίς αμφιβολία το design που παραπέμπει σε beach bar νησιού το κάνει ακόμα πιο θελκτικό στα μάτια των Αθηναίων. Είναι από τα μαγαζιά που θέλεις να ξαναπηγαίνεις. Το επισκέφτηκα πρώτη φορά Σάββατο βράδυ και το μεσημέρι της επόμενης μέρας ήμουν ξανά εκεί.\nΤουρίστας στη Βουλιαγμένη.\nΧτίστηκε σε ένα όρμο της Βουλιαγμένης που ήξεραν μόνο τα γνήσια λοκάλια, ένα όρμο που δεν φιλοξενούσε κάποιο αντίστοιχο «γκράντε ρεστοράν» στο παρελθόν, στον απόμερο κόλπο Ζώσκα στο Καβούρι. Πίσω από το Krabo βρίσκονται ο Γιάγκος και Θοδωρής Αγιοστρατίτης του «The Margi». υπογραφή του executive chef του The Margi, Παναγιώτη Γιακαλή και του Δημήτρη Γουβιανάκη.\nΜε το που φτάσεις σε υποδέχονται τρεις υπερμεγέθεις κάκτοι, κάκτοι που σίγουρα τους έχεις δει ήδη στο instagram. Από το πρώτο βήμα χαλαρώνεις χάρη στη boho αύρα και την casual διάθεση της υποδοχής. Μπορείς να κατευθυνθείς απευθείας προς τις ξαπλώστρες της παραλίας ή να απολαύσεις το γεύμα σου στο χώρο του εστιατορίου. Εκτός από την κουζίνα λειτουργεί και outdoor barbecue από το οποίο έρχονται rib eye, T Bone, αστακοί και φρέσκα ψάρια.\nΗ λίστα των cocktails είναι αξιοζήλευτη! Δοκίμαστα το πειραγμένο aperol spritz με καρπούζι και λάιμ (14 ευρώ) που σίγουρα είναι στα must των γευστικών δοκιμών.\nΔιεύθυνση: Όρμος Ζώσκα, Θέσπιδος, Βουλιαγμένη,\nΤηλ. 210 8963309\n« 3 ΓΡΗΓΟΡΕΣ ΣΥΝΤΑΓΕΣ ΓΙΑ ΤΙΣ ΒΡΑΔΙΕΣ ΠΟΔΟΣΦΑΙΡΟΥ\nESCAPING SOUTH FESTIVAL: TO ΠΡΩΤΟ ΦΕΣΤΙΒΑΛ ΠΟΥ ΤΙΜΑ ΤΟΥΣ ΝΟΤΟΥΣ ΤΟΥ ΚΟΣΜΟΥ ΓΙΝΕΤΑΙ ΣΤΗ ΡΟΔΟ »


Το στέκι της έλξης : ΣΣΠ - Παράρτημα Αχαΐας για Προαστιακό Πάτρας, ανακοίνωση\nΣΣΠ - Παράρτημα Αχαΐας για Προαστιακό Πάτρας, ανακοίνωση\n•\tΚαλούμε τον ΟΣΕ να προχωρήσει άμεσα σε αναβάθμιση της Γραμμής και των εγκαταστάσεων.\n•\tΚαλούμε τη ΤΡΕΝΟΣΕ να δρομολογήσει άμεσα τρένο μέχρι την Κ. Αχαία γιατί το δικαιούνται οι κάτοικοι της.\n•\tΣταματήστε επιτέλους η μία εταιρεία να πετάει το μπαλάκι των ευθυνών στην άλλη και αναλάβετε τις ευθύνες σας.\n•\tΤον προαστιακό της Πάτρας τον έχτισε το προσωπικό και οι επιβάτες και θα συνεχίσουμε να παλεύουμε για την συνέχισή του και την επέκτασή του προς Πύργο.


Το αθώο λυντσάρισμα | ΤΟ ΠΟΝΤΙΚΙ\n20.3.2018 / ΞΕΝΟΦΩΝ Α. ΜΠΡΟΥΝΤΖAΚΗΣ\nΑν και ο χρόνος με τους ΣΥΡΙΖΑΝΕΛ μοιάζει βιβλικός και περνά αργά και σαδιστικά, κυρίως όμως καταστροφικά για την χώρα, όλοι θυμόμαστε το 2013 τον κο Καμμένο να προτρέπει σε έξαλλη κατάσταση τους κατοίκους της Χαλκιδικής να λιντσάρουν τον πρώην δήμαρχο Αριστοτέλη Πάχτα προσφέροντάς τους μάλιστα και πολιτική κάλυψη- ασυλία: «εμείς είμαστε εδώ». Θα ισχυριστεί κάποιος ότι εκείνη την «επαναστατική» εποχή του αντιμνημονιακού αγώνα τα είδαμε όλα και τα ζήσαμε όλα. Αυτό δεν σημαίνει, ωστόσο, πως τα φαινόμενα ζούγκλας σε μια δημοκρατία -ακόμα και σε παρακμή- μπορούν να γίνονται ανεκτά.\nΗ προτροπή σε λυντσάρισμα δημόσια, μπροστά σε κάμερες, δεν είναι κάτι απλό, ούτε κάτι που δεν εμπνέει ανησυχία και σ’ αυτό οφείλουμε όλοι να συμφωνήσουμε. Με τους γνωστούς χρόνους που διεκπεραιώνει τις υποθέσεις, η ελληνική δικαιοσύνη που κατά το σύντομο ανέκδοτο «όλοι την εμπιστευόμαστε!» (όταν δεν μας αφορά…), εξέδωσε μια αθωωτική απόφαση που δεν καταστρατηγεί τη νομική επιστήμη αλλά τον ορθολογισμό ερμηνεύοντας συμβολισμούς και νεύματα και παραβλέποντας την εκκωφαντικά ευθεία απειλή.\nΜετά από αυτό το προφανές, εύλογα αναρωτιέται κανείς τι συνιστά απειλή για να μην θεωρηθεί συμβολική; Να πυροβολείς τον άλλο απευθείας; Αν είχε απειληθεί ο πρωθυπουργός της χώρας, ο Αριστερός κος Αλέξης Τσίπρας, ιδιαίτερα εκείνες της μέρες του επαναστατικού οίστρου, τι αντιδράσεις θα ξεσήκωνε μια παρόμοια απειλή; Αν σήμερα ένας υψηλόβαθμος αξιωματούχος της πολιτικής προέτρεπε να λιντσαριστεί ένας δικαστικός κατά τον τρόπο με τον οποίο το έπραξε μπροστά στο πανελλήνιο ο κ. Καμμένος, θα θεωρείτο συμβολικό;\nΗ χώρα βιώνει μια βαθύτατη παρακμή κι αυτό γίνεται φανερό δια γυμνού οφθαλμού: από τη στιγμή που ο κος Καμμένος αναδεικνύεται σε βασικό ρυθμιστή της πολιτικής της χώρας, χάρη στον Αριστερό πρωθυπουργό. Γιατί ο Καμμένος στην ουσία είναι ακροδεξιός συμβολικά, στην πραγματικότητα όμως είναι Αριστερός …σαν τον Αλέξη…\nΑλλά τι να πούμε; Ήταν (κι αυτό) δίκαιο και έγινε πράξη!


Σαν σήμερα Τα σημαντικότερα γεγονότα της 30ης Ιουνίου - ΡΑΔΙΟ ΑΝΑΜΝΗΣΕΙΣ\n2011: «Βομβαρδισμένο» τοπίο η πλατεία Συντάγματος και οι γύρω δρόμοι όπου αποτέλεσαν «πεδίο μάχης». Η κρίσιμη ψηφοφορία του μεσοπρόθεσμου προγράμματος στην ελληνική Βουλή και τα εκτεταμένα επεισόδια έκαναν τον γύρο του κόσμου μέσα από τα ειδησεογραφικά πρακτορεία και τα πρωτοσέλιδα των εφημερίδων. Βιτρίνες καταστημάτων σπασμένες, τραπεζικά κατάστημα καμένα, σπασμένα μάρμαρα και κατεστραμμένοι κάδοι σκουπιδιών συνθέτουν το σκηνικό του κέντρου σήμερα το πρωί.\nΣυνεργεία του Δήμου Αθηναίων προσπαθούν από νωρίς να αποκαταστήσουν τις εκτεταμένες καταστροφές ενώ οι καταστηματάρχες είναι σε απελπισία. Ποινικές διώξεις σε βαθμό πλημμελήματος σε 17 άτομα που συνελήφθησαν για τα επεισόδια στο Σύνταγμα, άσκησε ο Εισαγγελέας.\nΣαν σήμερα Τα σημαντικότερα γεγονότα της 30ης Ιουνίου Reviewed by dimitris on Ιουνίου 30, 2019 Rating: 5


Το ακριβότερο σπίτι που πωλεί η... | IN Business News | Ανάπτυξη Γης - Κατασκευές\nΤο ακριβότερο σπίτι που πωλεί η Altamira (video+pics)\nΣωκράτης Ιωακείμ 11/12/2019 07:30\nTo ποσό των €2.370.000 ζητά η Altamira για την ακριβότερη έπαυλη που έχει στο χαρτοφυλάκιο της την οποία ανάρτησε στην ιστοσελίδα της αργά το απόγευμα της Τρίτης.\nΠρόκειται για διώροφη κατοικία σε μια ελκυστική και δημοφιλή τοποθεσία στον Δήμο Αγίου Αθανασίου της Επαρχίας Λεμεσού. Βρίσκεται σε απόσταση περί τα 760 μέτρα βορειοανατολικά του κυκλικού κόμβου Αγίου Αθανασίου.\nΤο ακίνητο είναι ιδανικά τοποθετημένο κοντά σε πληθώρα υπηρεσιών και ανέσεων όπως σχολεία, υπεραγορές, εστιατόρια κλπ. Επιπλέον, διαθέτει εξαιρετική πρόσβαση προς των αυτοκινητόδρομο και την πόλη της Λεμεσού.\nΗ κατοικία είναι ηλικίας 5 χρόνων περίπου και είναι κτισμένη με πολύ καλής ποιότητας υλικά. Αποτελείται από υπόγειο, ισόγειο, πρώτο όροφο και σοφίτα.\nΜεταξύ άλλων διαθέτει γυμναστήριο, δωμάτιο σάουνας, 5 υπνοδωμάτια, δωμάτιο υπηρεσίας, πισίνα και roof garden.\nΤο εμβαδό των εσωτερικών χώρων ανέρχεται σε 911 τ.μ (περίπου), του υπογείου 173 τ.μ (περίπου), της σοφίτας 36 τ.μ (περίπου) και της γης σε 1,812 τ.μ (περίπου). Η κατοικία αποτελεί τα 1812/4887 μερίδια του ακινήτου.\nΗ Altamira Asset Management Cyprus Ltd δεν δεσμεύεται να αποδεχθεί την υψηλότερη ή οποιαδήποτε άλλη προσφορά. Οι τιμές δύναται να αναπροσαρμοστούν χωρίς προειδοποίηση.\nΔήμος: Άγιος Αθανάσιος\nΕνορία: Άγιος Αθανάσιος


Χθες οι ΗΠΑ θρήνησαν τους περισσότερους νεκρούς από την αρχή της επιδημίας, τα κρούσματα ήταν 4.387.414 και οι νεκροί 151.262 | Enallaktikos.gr\nΟ συνολικός αριθμός των ανθρώπων που έχει διαγνωστεί πως προσβλήθηκαν από τον νέο κορονοϊό στις SARS-CoV-2 πλέον ξεπέρασε τα 4,34 εκατομμύρια, ενώ η χώρα θρηνεί πάνω από 149.000 νεκρούς εξαιτίας της COVID-19.\nΟι ΗΠΑ είναι η χώρα η οποία έχει υποστεί σε απόλυτα μεγέθη μακράν το σκληρότερο χτύπημα από την πανδημία στον πλανήτη.\nΗ κατάσταση στη Φλόριντα προκαλεί ιδιαίτερη ανησυχία.\nΜε 186 θανάτους χθες, ξεπέρασε τους 6.000 νεκρούς συνολικά.\nΕίναι πλέον η πολιτεία όπου καταγράφεται ο δεύτερος υψηλότερος αριθμός μολύνσεων στη χώρα (440.000+), πίσω μόνο από την Καλιφόρνια.\nΈχει πλέον αρχίσει να ανεβαίνει ξανά.\nΣτα τέλη της περασμένης εβδομάδας, ο αριθμός των νεκρών ημερησίως ξεπέρασε τους 1.000 για τέσσερις συναπτές ημέρες, πράγμα που είχε να συμβεί από τα μέσα του Μαΐου.\nΗΠΑ, κορωνοϊός, κρούσματα


Με Lady Gaga και ABBA το Μουντιάλ του Κατάρ – Μεγαλεπήβολα πλάνα με πάρτι πάνω σε κρουαζιερόπλοια - 21.09.2021, Sputnik Ελλάδα\nΗ διάσημη τραγουδίστρια και το θρυλικό γκρουπ από τη Σουηδία είναι ανάμεσα στους καλλιτέχνες που θέλουν να κλείσουν οι διοργανωτές. 21.09.2021, Sputnik Ελλάδα\nΠώς θα σας φαινόταν στο Μουντιάλ του Κατάρ το 2022 να απολαύσετε τη Lady Gaga και τους ABBA να ερμηνεύουν σε δυο κρουαζιερόπλοια χωρητικότητας 6.000 ατόμων στο νεότευκτο λιμάνι;Σύμφωνα με ρεπορτάζ των «Times», η οργανωτική επιτροπή του Κατάρ βρίσκεται σε συζητήσεις και με άλλα μεγάλα ονόματα όπως ο Αντρέα Μποτσέλι και οι Aerosmith.Ποιο είναι το κοινό όλων αυτών; Ότι έχουν συμβόλαια με τη Universal που συνεργάζεται χορηγικά με τη FIFA.Παράλληλα, ο εμίρης φέρεται να έχει διατάξει να τριπλασιαστούν τα μπαρ στη χώρα, όμως υπάρχει και μια «παγίδα». Στο Κατάρ είναι παράνομο να είσαι μεθυσμένος δημοσίως ή να πίνεις σε δημόσιους χώρους.Επίσης, το αλκοόλ επιτρέπεται από την ηλικία των 21 και πάνω.\nκατάρ, αλκοόλ, lady gaga, πάρτι, μουντιάλ 2022, κρουαζιερόπλοιο\n19:00 21.09.2021 (Ανανεώθηκε: 19:21 21.09.2021)\nΗ διάσημη τραγουδίστρια και το θρυλικό γκρουπ από τη Σουηδία είναι ανάμεσα στους καλλιτέχνες που θέλουν να κλείσουν οι διοργανωτές.\nΠώς θα σας φαινόταν στο Μουντιάλ του Κατάρ το 2022 να απολαύσετε τη Lady Gaga και τους ABBA να ερμηνεύουν σε δυο κρουαζιερόπλοια χωρητικότητας 6.000 ατόμων στο νεότευκτο λιμάνι;\nΣύμφωνα με ρεπορτάζ των «Times», η οργανωτική επιτροπή του Κατάρ βρίσκεται σε συζητήσεις και με άλλα μεγάλα ονόματα όπως ο Αντρέα Μποτσέλι και οι Aerosmith.\nΠοιο είναι το κοινό όλων αυτών; Ότι έχουν συμβόλαια με τη Universal που συνεργάζεται χορηγικά με τη FIFA.\nΠαράλληλα, ο εμίρης φέρεται να έχει διατάξει να τριπλασιαστούν τα μπαρ στη χώρα, όμως υπάρχει και μια «παγίδα».\nΣτο Κατάρ είναι παράνομο να είσαι μεθυσμένος δημοσίως ή να πίνεις σε δημόσιους χώρους.\nΕπίσης, το αλκοόλ επιτρέπεται από την ηλικία των 21 και πάνω.


Ο Κατσανέβας έχασε μια μάχη για το «όνειδος» | Πολιτική Ειδήσεις\nΑπορρίφθηκε η αίτηση ασφαλιστικών μέτρων του Κατσανέβα για το «όνειδος»\nΤα όσα γράφονται στο Wikipedia δεν απέχουν απο όσα γράφονται στην διαθήκη του Ανδρέα Παπανδρέου έκρινε το Μονομελές Πρωτοδικείο για τον χαρακτηρισμό «όνειδος».\nΓΡΑΦΕΙ: ΚΩΝΣΤΑΝΤΙΝΟς ΓΕΩΡΓΙΖΑς published 01 Σεπ. 14 (19:00)\nΑπορρίφθηκε η αίτηση ασφαλιστικών μέτρων του Θόδωρου Κατσανέβα για το χαρακτηρισμό «όνειδος» που αναγράφεται στην παγκόσμια διαδικτυακή εγκυκλοπαίδεια Wikipedia στο λήμμα που αφορά τον ίδιο.\nΟ πρόεδρος του κόμματος ΔΡΑΧΜΗ ζητούσε να αφαιρεθεί μέρος του λήμματος που αναφερόταν σε διαθήκη του αείμνηστου Ανδρέα Παπανδρέου, ο οποίος φέρεται να του απέδιδε τον επίμαχο χαρακτηρισμό.\nΟ Θόδωρος Κατσανέβας προσέφυγε στη Δικαιοσύνη κατά του χρήστη με την κωδική ονομασία DIU, Δημήτρη Λιούρδη που φέρεται ως ο υπεύθυνος για το επίμαχο βιογραφικό λήμμα που τον αφορά.\nΗ προσωπικότητα του αιτούντος (Θ. Κατσανέβα) δεν χρήζει προσωρινής δικαστικής προστασίας από την επίδικη καταχώριση η οποία...δεν είναι παράνομη έκρινε το δικαστήριο\nΤο Μονομελές Πρωτοδικείο της Αθήνας με την 9118/2014 απόφασή του έκρινε ότι «από την απλή αντιπαραβολή των δυο αυτών κειμένων (πρώτη διαθήκη και λήμμα wikipedia) προκύπτει ότι η ανάρτηση της Βικιπαίδεια δεν διαφοροποιείται κατά περιεχόμενο από τα αναγραφόμενα στην ανωτέρω διαθήκη. Και κατά συνέπεια δεν τίθεται ζήτημα αναληθείας της καταχώρισης...» Μάλιστα η υπόθεση θα κριθεί οριστικά τον Ιανουάριο του 2016 από το πολυμελές πρωτοδικείο της Αθήνας στο οποιο θα συζητηθεί αγωγή του Θόδωρου Κατσανέβα, με την οποία ζητά από τον κ. Λιούρδη αποζημίωση ύψους 200.000 ευρώ για τον επίμαχο χαρακτηρισμό.\nΕπίσης κρίθηκε ότι «ούτε και η εκφορά του λόγου δηλώνει σκοπό καταφρόνησης της τιμής του αιτούντος».\nΤο δικαστήριο επισημαίνει ότι «η προσωπικότητα του αιτούντος (Θ. Κατσανέβα) δεν χρήζει προσωρινής δικαστικής προστασίας από την επίδικη καταχώριση η οποία...δεν είναι παράνομη. Επομένως πρέπει η υπό κρίση αίτηση να απορριφθεί ως κατ' ουσίαν αβάσιμη.»\nΠως μπήκε ο χαρακτηρισμός όνειδος στη διαθήκη του Ανδρέα\nΣτην απόφαση αναφέρεται περιστατικό που συνέβη ανάμεσα στον Θόδωρο Κατσανέβα, τη γραμματέα του Ανδρέα Παπανδρέου, Αγγέλα Κοκκόλα και τις συνεργάτιδες της, Κυβέλη Ζωγραφίδη και Έφη Μπαμπέτα το 1990.\nΟ τότε γαμπρός του αείμνηστου Ανδρέα φέρεται να ενεπλάκη σε φραστικό επεισόδιο απαγορεύοντας την είσοδο στο πολιτικό γραφείο του πρώην πρωθυπουργού στην οικεία του στο Καστρί.\nΤότε ο Ανδρέας Παπανδρέου, σύμφωνα με τη δικαστική απόφαση, έγραψε στη διαθήκη του: «Το σημείωμα τούτο να δοθεί στη δημοσιότητα ως τμήμα της διαθήκης μου όταν εκλείψω. Αφορά πρώτο, το ρόλο του Θεόδωρου Κατσανέβα. Από τα συναπτόμενα κείμενα (σ.σ. πρόκειται για επιστολές του ίδιου, της Αγγέλας Κοκκόλα και των συνεργάτιδών της για το περιστατικό)... συνάγεται ότι ο Κατσανέβας αποτελεί όνειδος για την οικογένεια Παπανδρέου. Στόχος του να κληρονομήσει πολιτικά την αγωνιστική ιστορία του Γεωργίου Παπανδρέου και του Ανδρέα Παπανδρέου. Κατέλαβε βίαια και παράνομα το γραφείο μου καθώς και τον οικίσκο στο Καστρί - δηλαδή το αρχείο μου, τα προσωπικά μου αντικείμενα και τη βιβλιοθήκη μου...»\nΣτον ισχυρισμό του Θ. Κατσανέβα ότι υπήρξε μεταγενέστερη διαθήκη του Ανδρέα Παπανδρέου, το δικαστήριο απάντησε ότι «η μη επανάληψη περιεχομένου της πρώτης διαθήκης στη δεύτερη δε συνεπάγεται την απάλειψή του από την πρώτη».


Το πρόγραμμα των ΚΑΠΗ του Δήμου Κηφισιάς\nΕίστε εδώ:ΑΡΧΙΚΗ>ΚΗΦΙΣΙΑ>Τοπικές Δράσεις>Το πρόγραμμα των ΚΑΠΗ του Δήμου Κηφισιάς\nΤετάρτη, 10 Μαΐου 2017 12:24\nΕνδιαφέρουσες εκδηλώσεις και δράσεις περιλαμβάνει το πρόγραμμα των τεσσάρων ΚΑΠΗ του Δήμου Κηφισιάς για τον Μάιο. Αναλυτικά το πρόγραμμα από τις 18 έως τις 31 Μαΐου :\nΗμέρα μουσείων: Ξενάγηση με θέμα «τα μουσεία μιλούν για εκείνα που δεν λέγονται» στο πολιτιστικό κέντρο Δήμου Αθηναίων «Μελίνα Μερκούρη». Αυστηρή προτεραιότητα λόγω περιορισμένου αριθμού εξυπηρέτησης χώρου. Τιμή συμμετοχής 6 € (μετακίνηση & ξενάγηση).Ώρα αναχώρησης: 8:00 π.μ.\nΠαρακολούθηση θεατρικής παράστασης “Εβίτα”, στο δημοτικό θέατρο\nΠειραιά, με την Νάντια Μπουλέ στο ρόλο της Εβίτα και σε σκηνοθεσία\nΔημήτρη Μαλισσόβα . Τιμή συμμετοχής 22 ευρώ (18 ευρώ θέατρο- 4 ευρώ πούλμαν). Εγγραφές στα κατά τόπους κέντρα. Ώρα αναχώρησης: 18:45.\nΠρωινός περίπατος στο Κέντρο Πολιτισμού «Ίδρυμα Σταύρος Νιάρχος». Τιμή συμμετοχής 4 ευρώ. Ώρα αναχώρησης 9:00 π.μ. Έναρξη εγγραφών 17/5 λήξη εγγραφών 22/5.\nΒ΄ ΚΑΠΗ Αλωνίων\nΗμέρα μουσείων: Ξενάγηση με θέμα «τα μουσεία μιλούν για εκείνα που δεν λέγονται» στο πολιτιστικό κέντρο Δήμου Αθηναίων «Μελίνα Μερκούρη». Αυστηρή προτεραιότητα λόγω περιορισμένου αριθμού εξυπηρέτησης χώρου. Τιμή συμμετοχής 6 € (μετακίνηση & ξενάγηση).Ώρα αναχώρησης: 8:15 π.μ.\nΔημήτρη Μαλισσόβα . Τιμή συμμετοχής 22 ευρώ (18 ευρώ θέατρο- 4 ευρώ πούλμαν). Εγγραφές στα κατά τόπους κέντρα. Ώρα αναχώρησης: 19:00.\nΠρωινός περίπατος στο Κέντρο Πολιτισμού «Ίδρυμα Σταύρος Νιάρχος». Τιμή συμμετοχής 4 ευρώ. Ώρα αναχώρησης 9:15 π.μ. Έναρξη εγγραφών 17/5 λήξη εγγραφών 19/5.\nΓ΄ ΚΑΠΗ Νέας Κηφισιάς\nΗμέρα μουσείων: Ξενάγηση με θέμα «τα μουσεία μιλούν για εκείνα που δεν λέγονται» στο πολιτιστικό κέντρο Δήμου Αθηναίων «Μελίνα Μερκούρη». Αυστηρή προτεραιότητα λόγω περιορισμένου αριθμού εξυπηρέτησης χώρου. Τιμή συμμετοχής 6 € (μετακίνηση & ξενάγηση).Ώρα αναχώρησης: 8:45 π.μ.\nΔημήτρη Μαλισσόβα . Τιμή συμμετοχής 22 ευρώ (18 ευρώ θέατρο- 4 ευρώ πούλμαν). Εγγραφές στα κατά τόπους κέντρα. Ώρα αναχώρησης: 19:30.\nΠρωινός περίπατος στο Κέντρο Πολιτισμού «Ίδρυμα Σταύρος Νιάρχος». Τιμή συμμετοχής 4 ευρώ. Ώρα αναχώρησης 9:45 π.μ. Έναρξη εγγραφών 17/5 λήξη εγγραφών 19/5.\nΗμέρα μουσείων: Ξενάγηση με θέμα «τα μουσεία μιλούν για εκείνα που δεν λέγονται» στο πολιτιστικό κέντρο Δήμου Αθηναίων «Μελίνα Μερκούρη». Αυστηρή προτεραιότητα λόγω περιορισμένου αριθμού εξυπηρέτησης χώρου. Τιμή συμμετοχής 6 € (μετακίνηση & ξενάγηση).Ώρα αναχώρησης: 8:30 π.μ.\nΔημήτρη Μαλισσόβα . Τιμή συμμετοχής 22 ευρώ (18 ευρώ θέατρο- 4 ευρώ πούλμαν). Εγγραφές στα κατά τόπους κέντρα. Ώρα αναχώρησης: 19:15.\nΠρωινός περίπατος στο Κέντρο Πολιτισμού «Ίδρυμα Σταύρος Νιάρχος». Τιμή συμμετοχής 4 ευρώ. Ώρα αναχώρησης 9:30 π.μ. Έναρξη εγγραφών 17/5 λήξη εγγραφών 19/5.


Και οι 8 ήταν... υπέροχη (Αθήνα)! | Athens Voice\nΚαι οι 8 ήταν... υπέροχη (Αθήνα)!\n09.02.2018 | 19:00\nΟρίστε η cool Αθήνα για να κάνεις παρέα μαζί της το Σαββατοκύριακο\nΤο πάρτι, των πάρτις, τα πάρτι, ω, Τζο Στράμερ! Γιατί στον «Μικρόκοσμο», Σάββατο λίγο πριν τα μεσάνυχτα (23:45 ακριβώς), ο Captain Midnight κι ο George Ginis ετοιμάζουν το απόλυτο tribute στον αρχηγό. Είναι μνημόσυνο, αλλά όχι θλιμμένο, έτσι θα το ήθελε κι ο μέγας ηγήτορας των Clash. Να δυναμώσουν τα γκάζια, να γρατζουνίσουν οι κιθάρες, να παιανίσουν οι ύμνοι και τα λόγια μιας μπάντας κι ενός ανθρώπου που μας έμαθε τι πάει να πει αξιοπρέπεια, νιότη, ροκ-εν-ρολ, ιδρώτας, νοιάξιμο, σεβασμός στη διαφορετικότητα και τους ανθρώπους: without people you' re nothing!!!\nΣτο τσακ προλαβαίνεις! Γιατί αυτό είναι το τελευταίο Σαββατοκύριακο που τρέχει το Dine in Athens. Που πάει να πει πως 100 εστιατόρια, παντού στην πόλη, προσφέρουν ασύλληπτες γεύσεις και για τον ουρανίσκο μα και για την τσέπη: ειδικά μενού πιάτων σε προκαθορισμένη τιμή 15€, 30€ και 60€. Με επώνυμους σεφ, Έλληνες αλλά και ξένους star καλεσμένους να εγγυώνται μια γκουρμέ περιπλάνηση με λόγο και αιτία. Στη «Σπονδή» φερ’ ειπείν, ειδικά γι' αυτό το Σαββατοκύριακο, ο τριάστερος σε Michelin Γερμανός σεφ Thomas Buhner ετοιμάζει ειδικό μενού 6 πιάτων. Στο τέλος του άρθρου σε περιμένει, κλίκαρε στον χάρτη του Dine in Athens και διάλεξε σποτ, ιδέες μενού και γεύση που σου πάει. Και απλώς... πήγαινε!\nΗ μεγάλη απόβαση! Αν το θες και πιο σλογκανάτα, το έχω: Αθήνα πριζωμένη, η Θεσσαλονίκη κατεβαίνει! Γιατί αυτό το Σάββατο, στο Gagarin, ολοκληρώνεται το SKG festival, που φέρνει τον φρέσκο και ξεσηκωτικό ήχο μιας Θεσσαλονίκης πέρα από τα καουμποηλίκια του Ψωμιάδη ή τα αλυχτίσματα της Πάολαζζζ. Το ροκαμπίλι γκάζι των Johnny Carbonaras, τα ηλεκτρονικά μπιτ των Psychedelic Trips to Death, ο ήρεμος γίγαντας Μπάμπης Παπαδόπουλος με τις κιθάρες του κι ο Ντίνος Σαδίκης που, από τους σκοτεινούς Εν Πλω μέχρι σήμερα, μόνο χορδές ηλεκτρικές και ζήτω οι υπόγειες στοές. Η συναυλία της ημέρας, εννοείται. Ή της μεγάλης και υπέρτατης νύχτας...\nΤο καλοκαίρι εκείνο. Σε μια ιταλική θάλασσα. Αλλά και στην Καλλιθέα, όπου προβάλλεται, στο «Αλεξάνδρα Digital Cinema». Δυο αγόρια, μια νιότη, αμηχανία στην αρχή της γνωριμίας και μετά ένας έρωτας. «Call me by your name». Ο Τζέιμς Άιβορι σκηνοθετεί ιστορία σεξουαλικής ενηλικίωσης και τι πάει να πει παράδοση στο πάθος, τη ζωή και την αγάπη. Άχαστο...\nΣε έπιασα, Λαγέ! Μιας κι ο Νίκος Λαγός, που εκθέτει στην κολωνακιώτικη γκαλερί Ζουμπουλάκη, και χιούμορ έχει, αλλά και το αποδεικνύει με μια ζωγραφική που παραπέμπει σε παιδικές ζωγραφιές. Προς Λαγού όμως και προς... Θεού: η ζωγραφική του ποτέ δεν ήταν απλή ή εύπεπτη. Μεταμοντέρνοι χειρόγραφοι κώδικες, καταλυτικές και κατάστικτες επιφάνειες από σχηματοποιημένες ιδέες ή συναισθήματα, γλωσσικά παιχνίδια, ένας εικαστικός παροξυσμός. Αυτό θα δεις κι αυτόν να γνωρίσεις, αν δεν τον ξέρεις τον Λαγό. Μπαμ και σε… αποθέωσα!\nΠήγε, είδε, αλλά δεν ξέχασε. Και μας τη δείχνει τη Νέα Υόρκη του, όπως την αποτύπωσε σε μια έκθεση φωτογραφίας, στην «Εφημερίδα ATH», γωνία Σίνα και Βησσαρίωνος. Ο Πέτρος Πουλόπουλος κάδραρε την πόλη των πόλεων και το Μήλο των μήλων, συλλαμβάνοντας ακαριαίες σκηνές σε τετράγωνα, μπλοκ και ζώνες, όπου η μητρόπολη σε καλεί να αφεθείς στην κοσμολάμψη της. Εξελάντε στιγμιότυπα.\nΣτον Πειραιά, το μεσημέρι για ψαράκι και το βράδυ θεατράκι. Ή μάλλον θεατράρα. Μιας και διαθέτει αίγλη αρχιτεκτονική αλλά και ρεπερτοριακή, το Δημοτικό Θέατρο, που αγκομαχά από ανομολόγητους πόθους και φανερά ωραίες υποκριτικές. «Το τραμ με το όνομα Πόθος» ενώνει την πόλη με τη Νέα Ορλεάνη, μιας και ο διακτινισμός που επιχειρεί ο σκηνοθέτης Μιχαήλ Μαρμαρινός, εκεί μας στέλνει. Στο 1947. Η Μπλανς, ο Νότος, ο Κοβάλσκι, τα ανεκπλήρωτα όνειρα και μια προσέγγιση στον Τενεσί Γουίλιαμς, για όσους επιμένουν ακόμα τα Σαββατοκύριακα, πέρα από το σαλόνι του σπιτιού τους, να λιώνουν και σε πολυθρόνες, απέναντι από σκηνές που πάλλονται.\nOK, θα κάτσεις σπίτι. Θέλεις να κουλάρεις, μπορεί να μην περίσσεψε και τίποτα από το ξόδεμα της Τσικνοπέμπτης. Άκου! Ή μάλλον διάβασε. Υπάρχει ένα μεγάλο βιβλίο και σε όγκο και σε ιδέες. Συγγραφέας του ο Νέιθαν Χιλ. Εμπιστέψου με, κι εμένα και τον ήρωα Σάμιουελ. Και βυθίσου σε μια ιστορία όπου η Αμερική, η οικογένεια, η επανάσταση των 60s και το τέλμα του ντοναλνττραμπικού σήμερα, συντίθενται σε ένα μυθιστόρημα για την αγάπη, τη μοναξιά, τον έρωτα και τη σημασία του να μάθουμε πως ο κόσμος δεν ερμηνεύεται μόνο με τα μάτια μας, μα και από την ψυχή του άλλου.\nΤαξίδεψε στο γευστικό σύμπαν της γαστρονομίας\nΤο 3ο Dine Athens σου δίνει τη δυνατότητα να γευτείς τη μαγειρική τέχνη στα καλύτερά της\nSKG FEST: Γκρουπάρες και μουσικάρες από τη Θεσσαλονίκη στη σκηνή του Gagarin\nΜια πρωτότυπη παρέλαση αγαπημένων ηρώων του βόρειου ήχου στις 9 και 10 Φεβρουαρίου\nΕλεγεία στον έρωτα\nΟ Νίκος Λαγός νιώθει «Eσωστρέφεια» στην τοποθεσία Γκαλερί Ζουμπουλάκη\nΟ καλλιτέχνης του εξωφύλλου μας εγκαινιάζει την τρίτη του ατομική έκθεση. Η Athens Voice είναι χορηγός...\n18 εικόνες από τη Νέα Υόρκη που δεν θα ξεχάσει ο Πέτρος Πουλόπουλος\nΠώς είδε την πόλη των πόλεων ένας επισκέπτης της;\nΜα, τι μουσική είναι αυτή που έρχεται από τη γωνία; (ΔΗΜΟΤΙΚΟ ΘΕΑΤΡΟ ΠΕΙΡΑΙΑ)\nΜήπως με το «Νιξ» ο Nathan Hill έγραψε το μυθιστόρημα της χρονιάς;\nΓια την Ελλάδα, αφού επιτέλους μεταφράστηκε\nΣυντετριμμένη μητέρα δημοσιεύει τη σπαρακτική φωτογραφία του νεκρού μωρού της\nΤραγωδία: Πήγε διακοπές να γιορτάσει το τέλος των χημειοθεραπειών και πέθανε από καρκίνο (εικόνες)\nΟ διάλογος που ο Κώστας Βαξεβάνης θέλει να ξεχάσει\nΝέα απάντηση από το καφέ στον Βόλο που αρνήθηκε να σερβίρει φαντάρους (εικόνες, video)\nΗ τραγική ιστορία της συντρόφου του Υπάτιου Πατμάνογλου - Σύντομα ο γάμος τους\nGNTM: Η κρυφή συμφωνία ανάμεσα σε Μέγκι, Εύη και Μικαέλα για τα 50 χιλιάρικα\nΤρομερά αδυνατισμένη η Αθηνά Ωνάση στον γάμο της κόρης του Mr Zara (εικόνες, video)\nΟ αμόρφωτος Αλέκσης τα ’κανε θάλασσα και με το Πολυτεχνείο\nΧούγκα (Hygge): ο δανέζικος τρόπος για να ζεις καλά


Η παράταξη του Θ. Ασημάκη για τις ανεμογεννήτριες της Ψαρομύτας - Nafpaktos Voice\nΗ παράταξη του Θ. Ασημάκη για τις ανεμογεννήτριες της Ψαρομύτας\nΕν κρυπτώ, με την παρουσία λίγων επισήμων αλλά και του πρέσβη των ΗΠΑ, έγιναν την προηγούμενη εβδομάδα τα εγκαίνια για τις τρεις μεγάλες νέου τύπου ανεμογεννήτριες τη Ψαρομύτας.\nΠάγια θέση μας είναι η προσπάθεια να αναπτυχθούν οι εναλλακτικές μορφές ενέργειας, με σεβασμό στην εκάστοτε περιοχή, χωρίς λαϊκισμό και φανφάρες και με ξεκάθαρες συμφωνίες για τα αντισταθμιστικά και τα άλλα οφέλη της περιοχής. Ο Δήμος Δωρίδος δυστυχώς μέχρι σήμερα, σε όλα αντίστοιχα έργα δεν έχει καταφέρει τίποτα από τα τρία.